Teachtaireacht ón gCoimisiún maidir le treoirlínte maidir leis an bpróiseas chur i gcrích is fearr chun iasachtaí neamhthuillmheacha a dhíol ar mhargaí tánaisteacha

(2022/C 405/01)

Clár na n-ábhar

Gluais agus sainmhínithe 3

Achoimre feidhmiúcháin 7

Réamhrá 11

1. Struchtúrú idirbheart: Roghnú punann 12

1.1. Príomh-ghníomhaíochtaí 12

1.2. Measúnú a dhéanamh ar shrianta dlíthiúla/cánach/cosanta tomhaltóirí 13

1.3. Cuspóirí an phróisis roghnúcháin punann 14

1.4. Gnéithe teicniúla an phróisis roghnúcháin punann 16

1.5. Machnamh a dhéanamh ar an úsáid is gá a bhaint as acmhainní inmheánacha agus an gá breise le tacaíocht sheachtrach a d’fhéadfadh a bheith ann 17

1.6. Saincheisteanna Eagraíochtúla 17

2. Céim an ullmhúcháin 18

2.1. Príomh-ghníomhaíochtaí 18

2.2. Líon na gcéimeanna sa phróiseas agus amlíne 18

2.3. Príomhdhoiciméid a ullmhú 19

2.4. Ullmhúchán mionsonraí faoi iasachtaí agus aisghabháil doiciméadachta 19

2.5. Cinneadh maidir le leagan amach VDR 20

2.6. An Comhaontú Díola agus Ceannaigh (Iasachta) a Ullmhú 21

3. Céim réamh-mhargaíochta 22

3.1. Príomh-ghníomhaíochtaí 22

3.2. Sondáil margaidh 22

3.3. Sainmhíniú ar an straitéis margaíochta is fearr 23

3.4. Ullmhú an phróisis agus na n-ábhar margaíochta le haghaidh na Céime Neamhcheangailtí agus na Céime Ceangailtí 25

4. Céim um Thairiscint Neamhcheangailteach (Céim 1) 27

4.1. Príomh-ghníomhaíochtaí 27

4.2. An próiseas tairisceana a sheoladh agus an pacáiste faisnéise a dháileadh 28

4.3. Tairgeoirí ag glacadh Dícheall Cuí tosaithe mar chúram 29

4.4. Tairiscint neamh-cheangailteach a chur isteach ag tairgeoirí agus rogha de thairgeoirí gearrliostaithe atá dul ar aghaidh go dtí an dara babhta 29

5. Céim um Thairiscint Ceangailteach (Céim 2) 29

5.1. Príomh-ghníomhaíochtaí 29

5.2. Táirgí insoláthartha an Díoltóra 30

5.3. Dea-chleachtais 30

6. Síniú an idirbhirt agus clabhsúr 34

6.1. Príomh-ghníomhaíochtaí 34

6.2. Breithnithe maidir le príomhchúinsí riosca 35

6.3. Breithnithe LSPA 36

6.4. Breithnithe Eile 36

6.5. Leithdháileadh praghais 36

7. I ndiaidh an chlabhsúir 37

7.1. Príomh-ghníomhaíochtaí 37

7.2. An próiseas imirce 37

7.3. Freagrachtaí an Díoltóra 38

7.4. Gníomhaíochtaí iardhíola 38

IARSCRÍBHINNÍ

GLUAIS AGUS SAINMHÍNITHE

Próiseas 1 Chéim Próiseas díolachán NPL nach ndéantar foráil leis ach maidir le Céim um Thairiscint Cheangailteach (Céim 2). Próiseas 2 Chéim Próiseas díolachán NPL a ndéantar foráil leis maidir le Céim um Thairiscint Neamhcheangailteach (Céim 1) agus Céim um Thairiscint Cheangailteach (Céim 2). AML Is cineál coireachta airgeadais é sciúradh airgid. Baineann sé le fáltais ó choireacht (“airgead salach”) a thógáil agus a dtionscnamh a chur faoi bhréagriocht le go ndealróidh sé gur ó fhoinse dhlisteanach a tháinig siad. Tagraíonn Frithsciúradh airgid (AML), do na gníomhaíochtaí a dhéanann institiúidí airgeadais chun comhlíontacht le ceanglais dhlí a bhaint amach, maidir le faireachán gníomhach a dhéanamh le haghaidh gníomhaíochtaí amhrasacha agus iad a thuairisciú. Tuarascáil Anailíse A luaithe a fhaigheann an Díoltóir na Tairiscintí Neamhcheangailteacha (NBOnna) ó Infheisteoirí Chéim 1, déanfaidh an Díoltóir comparáid eatarthu agus anailís orthu, as a leanfaidh Tuarascáil Anailíse ar naNBOnna. Tugtar tacaíocht don Díoltóir leis sin chun na tairgeoirí ábhartha a chur ar ghearrliosta, tairgeoirí a d’fhéadfadh bogadh ar aghaidh chuig Céim 2 ansin. A luaithe a fhaigheann an Díoltóir na Tairiscintí Ceangailteacha (BOnna) ó Infheisteoirí Chéim 2, arís déanfaidh an Díoltóir comparáid eatarthu agus anailís orthu, as a leanfaidh Tuarascáil Anailíse ar naBOnna. Cineálacha Ceantanna Féadfaidh an Díoltóir Cineál Ceant a roghnú le haghaidh an díolachán NPL atá beartaithe. Tá liosta Cineálacha Ceant a úsáidtear go coitianta curtha i gceangal leis seo mar Iarscríbhinn 4 leis na Treoirlínte seo. Tuarascáil ar Nósanna Imeachta arna gComhaontú (AUP) Tá an Tuarascáil ar Nósanna Imeachta arna gComhaontú (AUP) mar chuid de Dhícheall Cuí an díoltóra ar cheart a chur ar fáil d’infheisteoirí. I ngníomhaíochtaí AUP, déanann cleachtóir nósanna imeachta sonraithe arna gcomhaontú ag an gcleachtóir, an Díoltóir agus aon tríú páirtí iomchuí eile. Ar bhonn torthaí fíorasacha ó iarrachtaí Díchill Chuí den sórt sin, ullmhaíonn an cleachtóir Tuarascáil AUP agus roinneann sé í leis na páirtithe a chomhaontaigh na nósanna imeachta. BO An Tairiscint Cheangailteach atá le cur isteach ag Infheisteoirí Chéim 2. Dáta an BO An sprioc-dháta arna leagan síos ag an Díoltóir faoina gcaitear BO a fháil ó Infheisteoirí Chéim 2. Treoirlínte BO Treoirlínte i scríbhinn arna gcur ar fáil ag an Díoltóir d’Infheisteoirí Chéim 2 ina dtugtar mionsonraí faoi fhoirm agus ábhar an BO. Ceant Leathan Is éard is Ceant Leathan ann, Próiseas 2 Chéim tipiciúil, ina dtugtar cuireadh do liosta mór infheisteoirí chun NBO táscach a chur isteach. I ndiaidh na chéad chéime ceant sin, ritear próiseas Díchill Chuí le gearrliosta teoranta infheisteoirí, a dtugtar cuireadh dóibh chun BO críochnaitheach a chur isteach. I ndiaidh an dara céim ceant sin, roghnaítear aon Tairgeoir Tosaíochta amháin, lena ndéanann an Díoltóir caibidlíocht faoin LSPA agus faoi chomhaontuithe idirbhearta breise féideartha. Léiríonn na Treoirlínte próiseas Ceant Leathan. Dúnadh An dáta a chuirtear clabhsúr leis an idirbheart NPL ó thaobh dlí agus an dáta a íoctar an praghas ceannaigh de ghnáth agus a aistrítear úinéireacht na NPLanna chuig an gCeannaitheoir. Scoithdháta Is é an Díoltóir a chinneann Scoithdháta de ghnáth agus a chuireann in iúl do na hInfheisteoirí Chéim 2 é, dáta óna mbeidh na fáltais i leith na NPLanna dlite don Cheannaitheoir. NPLanna Lochtacha NPLanna nach gcomhlíonann na Critéir Incháilitheachta uile nó a chomhlíonann ar a laghad Critéar Eisiaimh amháin. Cáilitheoir maidir le Nochtadh Féadfaidh an Díoltóir Uiríll agus Barántaí áirithe (R&Wanna) a cháiliú lena nochtadh, mar shampla: “Tugann an Díoltóir barántas gur morgáistí den chéad rangú iad na hurrúis uile ach amháin má nochtann an Díoltóir a mhalairt go cuí (ar bhealach a fhéadfaidh an Díoltóir fianaise air a sholáthar) don Cheannaitheoir go dtí [dáta an nochta deiridh].” Dícheall Cuí agus Doiciméadacht Díchill Chuí Le linn Díchill Chuí, is gnách go soláthraíonn an Díoltóir, ar bhealach a chomhlíonann an dlí, rochtain fhisiciúil nó fhíorúil ar Dhoiciméadacht Díchill Chuí ábhartha, ar a bhféadfaidh saineolaithe dlíthiúla agus oibriúcháin Infheisteoirí Chéim 2 cáilíocht na ndoiciméad agus fáil orthu a athbhreithniú agus a fhíorú, toimhdí maidir le praghsáil a bhailíochtú, agus measúnú a dhéanamh ar cheanglais R&W le haghaidh an LSPA. Critéir Eisiaimh nó Critéir Incháilitheachta Is éard is Critéir Incháilitheachta iontu, critéir arna gcomhaontú sa LSPA nach mór do gach NPL a dhíoltar a chomhlíonadh. Is éard is Critéir Eisiaimh iontu, critéir arna gcomhaontú sa LSPA (nár cheart) do cheann ar bith de na NPLanna a dhíoltar a chomhlíonadh. Soláthraithe Seirbhíse Seachtracha Is éard is Soláthraithe Seirbhíse Sheachtracha iontu, soláthraithe seirbhíse a thairgeann tacaíocht ghinearálta do Dhíoltóir le haghaidh próisis díolacháin NPL, lena n-áirítear Comhairleoirí Airgeadais, Comhairleoirí Teicniúla, Ardáin Idirbheart agus soláthraithe VDR. Tá tuilleadh faisnéise faoi chatagóirí sonracha soláthraithe seirbhíse seachtracha le fáil inIarscríbhinn 3. Meabhrán Faisnéise Soláthraíonn an Meabhrán Faisnéise cur i láthair gearr ar phríomhghnéithe na NPLanna atá le díol. Marcáil LSPA Infheisteora Marcáil an dréacht-Chomhaontú um Dhíol agus Cheannach Iasachtaí (LSPA) arna chur ar fáil ag Infheisteoir Chéim 2 i gCéim 2, arna sholáthar ar dháta an BO de ghnáth. KYC Úsáidtear na caighdeáin bíodh aithne agat ar do chustaiméirí nó bíodh aithne agat ar do chliaint (KYC) laistigh de thionscal na seirbhísí airgeadais, agus sonraítear iontu ceanglais chun céannacht, oiriúnacht agus rioscaí a bhaineann le gaolmhaireacht ghnó a chothabháil a fhíorú. Tagann na nósanna imeachta faoi raon feidhme níos leithne an bheartais um fhrithsciúradh airgid (AML). Mionsonraí faoi Iasachtaí Léiríonn Mionsonraí faoi Iasachtaí comhad leictreonach nó sraith de chomhaid a ghabhann sonraí faoi táirgí iasachta ó chórais ghnóthas airgeadais. Is féidir é a mheas mar spléachadh aonuaire ar fhothacar d’fhaisnéis faoi phunann creidmheasa Díoltóra. Áirítear ann an fhaisnéis arna soláthar ag an Díoltóir le linn Chéim 2 d’Infheisteoirí Chéim 2. LSPA An Comhaontú Díola agus Ceannaigh (Iasachta), dá dtagraítear freisin mar an gComhaontú Díola agus Ceannaigh nó an Comhaontú Díola Fiach. Úsáidfear an giorrúchán LSPA sna Treoirlínte. Bileog Téarmaí LSPA Bileog téarmaí nach mó ná 2-4 leathanach, lena n-áirítear mórthéarmaí an LSPA (e.g. an struchtúr idirbheart a shamhlaítear, R&Wanna Díoltóra, córas dliteanas), ar mian leis an Díoltóir aiseolas ina leith a fháil ó infheisteoirí go luath sa phróiseas, e.g. i gCéim 1. Cruinniú Bainistíochta Cruinniú (cruinnithe) arna dtairiscint ag an Díoltóir d’Infheisteoirí Chéim 2 ina bhfaighidh Infheisteoirí Chéim 2 faisnéis chúlra faoi na NPLanna atá le díol agus mínithe ar ghníomhaíochtaí réitigh nó réamhphróiseála agus ina bhféadfaidh Infheisteoirí Chéim 2 ceisteanna a chur ar fhostaithe an Díoltóra a bhfuil an-eolas acu ar na NPLanna atá le díol chomh maith le gníomhaíochtaí réitigh a rinneadh roimhe sin. Díol trí Chaibidlíocht Is próiseas déthaobhach le hinfheisteoir féideartha amháin é Díol trí Chaibidlíocht. Mar gheall ar an easpa iomaíochta, tá éagsúlacht mhór idir príomhchéimeanna (agus doiciméadacht ábhartha á roinnt) agus toradh an phróisis mhargaíochta agus an Ceant Leathan. NBO An Tairiscint Neamhcheangailteach, i.e. tairiscint tháscach arna cur isteach ag Infheisteoir Chéim 1, i.e. tairiscint nach bhfuil ceangailteach ó thaobh dlí ar an tairgeoir. Dáta NBO An sprioc-dháta arna leagan síos ag an Díoltóir faoina gcaitear NBO a fháil ó Infheisteoirí Chéim 1. Comhaontuithe um Neamhnochtadh (NDAnna) Is éard is Comhaontú um Neamhnochtadh ann, comhaontú rúndachta arna shíniú ag an Díoltóir agus infheisteoirí leasmhara. Sa NDA, leagtar amach na coinníollacha faoina bhfuil an Díoltóir toilteanach faisnéis rúnda a roinnt. Is gá d’infheisteoirí an comhaontú a shíniú sula bhfaigheann siad rochtain ar na sonraí ábhartha agus sula ndéanann siad Dícheall Cuí a thionscnamh. Iasachtaí neamhthuillmheacha (NPLanna) Meastar gur neamhthuillmheach í iasacht bhainc i gcás ina bhfuil tásca ann nach dócha go n-aisíocfaidh an t-iasachtaí an iasacht (dá bhrí sin, an fhochatagóir “ní dócha go n-íocfaidh” (UTP)), nó i gcás ina n-imíonn 90 lá gan na tráthchodanna ná an t-ús comhaontaithe íoctha ag an iasachtaí. Céim 1 = Céim um Thairiscint Neamhcheangailteach An chéim ar céim í, a bhfuil coinne ag an Díoltóir ar theacht chun críche di, go bhfaighidh sé NBOnna ó na hInfheisteoirí Chéim 1 ar fad. Infheisteoir Chéim 1 Infheisteoir ar ghlac an Díoltóir leis chun bheith rannpháirteach i gCéim 1 de phróiseas díolacháin NPL. Céim 2 = Céim um Thairiscint Cheangailteach An chéim ar céim í, a bhfuil coinne ag an Díoltóir ar theacht chun críche di, go bhfaighidh sé BOnna ó na hInfheisteoirí Chéim 2 ar fad. Infheisteoir Chéim 2 Infheisteoir ar ghlac an Díoltóir leis chun bheith rannpháirteach i gCéim 2 de phróiseas díolacháin NPL. Sonraí agus Doiciméid Chéim 2 Sonraí agus doiciméid arna n-ullmhú le linn na céime ullmhúcháin ag an Díoltóir le cur ar fáil d’Infheisteoirí Chéim 2 ag tús Chéim 2. Seachas sonraí ar bhonn gach iasachta i leith gach NPL, cumhdaítear le Sonraí agus Doiciméid Chéim 2 de ghnáth, Doiciméadacht Díchill Chuí lena hathbhreithniú ag Infheisteoirí Chéim 2. Ba cheart go gcumhdaítear le Sonraí agus Doiciméid Chéim 2 aon chostas nó táille a shamhlaíonn an Díoltóir go nglacfaidh an Ceannaitheoir chuige iad. Tairgeoir Tosaíochta An t-infheisteoir a chuir isteach an BO ab fhearr, i dtuairim an Díoltóra. Is ionann an Tairgeoir Tosaíochta agus an Ceannaitheoir, más féidir agus i bhformhór na gcásanna. Litir Phróisis Is éard is Litir Phróisis ann, doiciméad a thaispeánann céimeanna an phróisis díolacháin agus na sprioc-amanna atá le comhlíonadh ag na gníomhaithe ar fad lena mbaineann. Ceannaitheoir An t-infheisteoir lena dtugann an Díoltóir an LSPA i gcrích. Próiseas Ceisteanna agus Freagraí Próiseas a reáchtáiltear i gCéim 2 de ghnáth ina bhféadfaidh Infheisteoirí Chéim 2 ceisteanna a chur atá le freagairt ag an Díoltóir. R&W(anna) Uiríll agus Barántaí a thugtar i LSPA ach d’fhéadfadh uiríll agus barántaí i leith na NPLanna, na n-urrús foluiteach, réamhphróiseáil, etc. bheith san áireamh i R&Wanna an Díoltóra. Dáta Aistrithe Seirbhísithe An dáta a ghlacann an Ceannaitheoir nó an seirbhíseoir a ghníomhaíonn thar ceann an Cheannaitheora seirbhísiú na NPLanna faighte chuige féin. Is ionann an Dáta Aistrithe Seirbhísithe agus Dúnadh de ghnáth, ach féadfaidh sé a bheith i ndiaidh Dúnta freisin, arna chomhaontú sin ag an Díoltóir agus an Ceannaitheoir. Síniú Síniú an LSPA críochnaitheach arna chaibidliú idir an Díoltóir agus an Ceannaitheoir agus arna shíniú ag an Díoltóir agus ag an gCeannaitheoir. Ag brath ar chastacht an idirbhirt, féadfaidh Síniú tarlú roimh Dhúnadh nó an tráth céanna. Ceant Spriocdhírithe Is éard is Ceant Spriocdhírithe ann, próiseas iomaíoch atá cosúil leis an gCeant Leathan, ach tá liosta níos giorra d’infheisteoirí féideartha i gceist (tuairim is 2 go 8). Leis an rogha seo, go tipiciúil, ceadaítear don Díoltóir smacht níos fearr a bheith aige ar an bpróiseas fad a thairbhíonn sé de thimpeallacht atá fós iomaíoch. Is Próiseas 2 Chéim atá ann, de ghnáth, cé go bhféadtar an chéad chéim a fhágáil ar lár faoi dhálaí sonracha agus go háirithe i gcásanna ina bhfuil brú mór ama. Focal Eolais Is éard is Focal Eolais ann, doiciméad margaíochta anaithnid ina bhfuil an príomh-chúlra idirbheart agus sonraí achoimre faoi na NPLanna atá le diúscairt. Tugann sé achoimre ar phríomhghnéithe na deise infheistíochta. Ardáin idirbheart Is éard is Ardáin idirbheart ann, margaí ar líne a nascann ceannaitheoirí agus díoltóirí NPLanna agus a chuidíonn leis an bpróiseas díolacháin a eagrú. Éascaíonn siad idirbhearta NPL trí rochtain ar infheisteoirí agus tacaíocht theicneolaíoch (lena n-áirítear VDR) a sholáthar. Cuireann Ardáin idirbheart deis ar fáil chun ceantanna NPL ar líne a reáchtáil ach féadfaidh an díoltóir an Cineál Ceant is mian leis nó léi a roghnú. Dícheall Cuí Díoltóra Athbhreithniú arna dhéanamh ag an díoltóir agus a roinntear an toradh air le hinfheisteoirí. Féadfaidh Dícheall Cuí Díoltóra nithe éagsúla a chuimsiú, e.g.: athluacháil réadmhaoine, seiceálacha comhsheasmhachta ar Mhionsonraí faoi Iasachtaí, athbhreithniú ar dhoiciméadacht dlí VDR An Seomra Sonraí Fíorúil, féadfaidh an Díoltóir é a úsáid chun faisnéis, sonraí agus doiciméid a sholáthar do na hinfheisteoirí ar fad i gCéim 2 (agus i gCéim 1 ach amháin i gcás ina socraíonn an Díoltóir an VDR le haghaidh Chéim 2 agus sin amháin). Soláthraí VDR Cuideachta (teicneolaíochta) a chuireann leagan amach agus eagrú VDR le haghaidh díolacháin NPL ar fáil.

ACHOIMRE FEIDHMIÚCHÁIN

Mar a d’fhógair sé ina Phlean Gníomhaíochta an 16 Nollaig 2020, tá Treoirlínte forbartha ag an gCoimisiún, i ndlúthchomhar le comhaltaí agus breathnóirí Phainéal Comhairleach an Choimisiúin, maidir leis an bpróiseas chur i gcrích is fearr chun NPLanna a dhíol ar mhargaí tánaisteacha. Is é cuspóir na dTreoirlínte seo dea-phróisis ar an taobh díola agus ar an taobh ceannaigh a spreagadh le haghaidh idirbheart NPL ar mhargaí tánaisteacha an Aontais agus, go háirithe, chun cuidiú le díoltóirí agus ceannaitheoirí a mbeadh níos lú taithí acu ar idirbhearta ar mhargaí tánaisteacha.

Tá an doiciméad bunaithe ar dhea-chleachtais agus tugann sé tuairisc ar an seicheamh príomhghníomhaíochtaí atá le déanamh laistigh d’ullmhúchán an phróisis idirbhirt iomaíoch. Tugtar gearrchuntas sna Treoirlínte ar roinnt cleachtas agus coinníollacha a mheastar a bhfuil gá leo chun toradh rathúil a bhaint amach. Cé nach bhfuil rannpháirtithe margaidh faoi oibleagáid na Treoirlínte a leanúint, cuireann siad próiseas soiléir, struchtúrtha ar fáil do dhíoltóirí agus ceannaitheoirí NPLanna ar cheart a chur ar a gcumas toradh rathúil a bhaint amach.

Leanann príomhstruchtúr an doiciméid réasúnaíocht chroineolaíoch. Díríonn gach príomhchaibidil ar cheann de na céimeanna sonracha ba cheart a leanúint i nós imeachta díolacháin. Mar réamhshocrú, sainmhínítear idirbheart margaidh caighdeánach sa doiciméad seo mar phróiseas Ceant Leathan a chuimsíonn céimeanna iomadúla ina bhfuil dhá phríomhchéim: Céim um Thairiscint Neamhcheangailteach (Céim 1) agus Céim um Thairiscint Cheangailteach (Céim 2).

Tugtar achoimre stílithe ar an doiciméad sa tábla thíos, lena gcuimsítear gach céim den phróiseas idirbheart. Cuireann sé na príomhghníomhaíochtaí agus na príomhnithe insoláthartha le haghaidh gach céime i dtábhacht. Tá tuilleadh faisnéise faoi gach ceann de na gnéithe sin le fáil sna caibidlí ábhartha sa phríomhchuid de na Treoirlínte.

Céim Príomh-ghníomhaíochtaí Príomhnithe insoláthartha — Measúnú a dhéanamh ar shrianta féideartha dlíthiúla/cánach/cosanta tomhaltóirí — Athbhreithniú a dhéanamh ar an gcóras TF reatha chun barrfheabhsú an phróisis roghnúcháin a chumasú — Sainmhíniú a thabhairt ar imlíne an idirbhirt / roghnú na punainne le díol — Cinneadh a dhéanamh maidir le Soláthraithe Seirbhíse Seachtracha agus / nó comhairleoirí seachtracha eile a úsáid — An leagan amach eagraíochtúil is éifeachtúla agus is éifeachtaí a chinneadh chun an próiseas a reáchtáil (le tacaíocht ó Sholáthraithe Seirbhíse Seachtracha más ábhartha) — Ceisteanna eile maidir le seirbhísiú, samhaltú punann agus an “praghas forchoimeádta” a shocrú — Leasuithe féideartha ar an gcóras TF — Roghnú na punainne le díol — Struchtúr eagrúcháin a shuí chun an próiseas idirbheart a bhainistiú — Conarthaí le Soláthraithe Seirbhíse Seachtracha (más ábhartha/más gá) — An líon céimeanna sa phróiseas a shainmhíniú (eadhon, Próiseas 2 Chéim le NBOnna agus BOnna, nó Próiseas 1 Chéim, go díreach le BOnna) — An amlíne a leagan amach – lena n-áirítear céimeanna inmheánacha agus cur chuige maidir leis an margadh (agus rannpháirtíocht comhairleoirí dlí agus comhairliúcháin á cur san áireamh) — Na príomhdhoiciméid mhargaíochta a ullmhú (Focal Eolais agus Meabhrán Faisnéise go príomha). D’fhéadfadh sé go n-éileofaí Cur i Láthair Bainistíochta le linn an Díchill Chuí sa Chéim BO. Na príomhdhoiciméid phróisis a ullmhú (NDA infheisteora, go príomha), Litir Phróisis (má éilítear litir ar leithligh le haghaidh Chéim 1 agus Céim 2), Treoirlínte BO agus Treoirlínte NBO, más ábhartha) — Mionsonraí faoi Iasachtaí a ullmhú agus doiciméadacht a fháil — VDR (1) a leagan amach (lena n-áirítear innéacs VDR mionsonraithe), ach amháin i gcás ina ndéanfadh anailís costais is tairbhe úsáid VDR a dhíspreagadh, go háirithe le haghaidh punann beag — LSPA a ullmhú — VDR Infheisteora (VDR Chéim 1 réidh le hoscailt, VDR Chéim 2 á ullmhú) — Focal Eolais — Meabhrán Faisnéise — Dréacht Luath den Chur i Láthair Bainistíochta — Dréacht Luath den Litir Phróisis — Dréacht Luath den LSPA — Mionsonraí faoi Iasachtaí — Dréacht-NDA — Rialacha VDR (le haghaidh Chéimeanna 1 agus 2) — Sondáil margaidh — Sainmhíniú ar an straitéis margaíochta is fearr — Caibidlíocht NDAnna — An Bhileog Téarmaí LSPA a ullmhú — Leanúint ar aghaidh leis an bpróiseas agus ábhair mhargaíochta a ullmhú (e.g. cur i láthair infheisteoirí) le haghaidh Chéim 1 agus Chéim 2 — Litir Phróisis — Fardal d’ábhar Díchill Chuí — Bileog Téarmaí LSPA — NDAnna sínithe — Liosta fada infheisteoirí — Roghnach: Léirithe Spéise — Bainistíocht an VDR infheisteora Céim 1 (lena n-áirítear oscailt, bainistiú úsáideoirí agus rochtana, tuairisciú VDR, etc.) — Ullmhúchán (leanúnach) Sonraí agus Doiciméid Chéim 2 chomh maith le VDR infheisteora, más infheidhme — Nochtadh an phróisis agus na n-ábhar margaíochta le haghaidh Céim 1 — Nochtadh mionsonraí (bríocha) faoi iasachtaí d’infheisteoirí (trí bhíthin an VDR) — Bainistíocht ar Phróiseas Ceisteanna agus Freagraí más infheidhme de bharr castacht na himlíne agus /nó an líon tairgeoirí — Anailís ar NBOnna a cuireadh isteach agus barúlacha maidir le Bileoga Téarmaí LSPA, más infheidhme — Gearrliosta tairgeoirí a roghnú lena scaoileadh isteach sa Chéim um Thairiscint Cheangailteach — Cineál Ceant a roghnú agus ceant a ullmhú — An phunann NPL a thabhairt chun críche, lena bhféadfaí NPLanna áirithe neamh-incháilithe a eisiamh ón bpunann (i) i gcás nach meaitseálann siad na critéir roghnúcháin bhunaidh (a thuilleadh) nó (ii) bunaithe ar iarraidh réasúnach ó infheisteoirí. — VDR Infheisteora (VDR Chéim 2 réidh le hoscailt) nó modh eile chun sonraí a roinnt le hinfheisteoirí — Mionsonraí faoi Iasachtaí (sraith iomlán) — Roghnach: Ábhair um Dhícheall Cuí Díoltóra ullmhaithe (Tuarascáil AUP, Dícheall Cuí dlíthiúil, etc.) — Tuairisciú VDR (e.g. faoi ghníomhaíocht tairgeoirí agus réimsí leasa) — Freagraí le ceisteanna bunaithe ar Ceisteanna agus Freagraí, más infheidhme — Tuarascáil Anailíse ar NBOnna agus gearrliosta tairgeoirí — Roghnach (i gcás nach bhfuil sé san áireamh sa Litir Phróisis): Dréacht-treoirlínte faoin bPróiseas maidir le Ceisteanna agus Freagraí (le haghaidh Chéim 2) — Sonraí agus Doiciméid Chéim 2 a sholáthar d’Infheisteoirí Chéim 2 — Bainistíocht an Phróisis Ceisteanna agus Freagraí — Roghnach: Cruinniú/Cruinnithe Bainistíochta a Eagrú agus toradh a choimriú / a sholáthair do na Infheisteoirí Chéim 2 uile — Eagrú an cheant — Anailís ar Litreacha BO agus ar Chorrlaigh Brabúis LSPA Infheisteora a cuireadh isteach — Roghnú an Tairgeoir Tosaíochta / Cheannaitheora Tosaíochta — Roghnach: Próiseas KYC — An phunann NPL a thabhairt chun críche, lena bhféadfaí NPLanna áiritheneamh-incháilithe a eisiamh ón bpunann (i) i gcás nach meaitseálann siad na critéir roghnúcháin bhunaidh (a thuilleadh) nó (ii) bunaithe ar iarraidh réasúnach ó infheisteoirí — Faisnéis Phróisis a sholáthar d’Infheisteoirí Chéim 2 — Dréacht-LSPA a sholáthar d’Infheisteoirí Chéim 2 — Treoirlínte BO a sholáthar d’Infheisteoirí Chéim 2 — Cur i Láthair Deiridh ón mBainistíocht — Faisnéis nua nó nuashonraithe (lena n-áirítear aon chostas i ndáil leis na NPLanna nó leis an idirbheart is mian leis an Díoltóir go nglacfaidh an Ceannaitheoir chuige féin) le soláthar d’infheisteoirí trí bhíthin an VDR agus an Próiseas Ceisteanna agus Freagraí — Roghnach: Tuarascálacha um Dhícheall Cuí Díoltóra le soláthar d’Infheisteoirí Chéim 2 — Roghnach agus más infheidhme: Tuairisciú VDR (e.g. faoi ghníomhaíocht tairgeoirí agus réimsí leasa) — Tuarascáil Anailíse BO agus roghnú an Tairgeora Tosaíochta — Imeacht réidh ón bpunann a bhainistiú a luaithe is atá an díolachán NPL tugtha chun críche, inter alia trí ghníomhaíochtaí iardhíola an Díoltóra agus an Cheannaitheora a shainmhíniú — An LSPA a fhorghníomhú agus, más infheidhme, doiciméadacht bhreise idirbheart — Dúnadh airgeadais — Ullmhúchán an aistrithe sonraí agus doiciméad a thabhairt chun críche — Aistriú an tseirbhísithe NPL ón seirbhíseoir gníomhach reatha go dtí an Ceannaitheoir nó a sheirbhíseoir a chaibidliú agus a chomhaontú — Cuntasaíocht an idirbhirt — Ar Chlabhsúr: An próiseas imirce: NPLanna agus faisnéis agus doiciméadacht ábhartha a aistriú chuig an gCeannaitheoir chun ionduchtú réidh a áirithiú. — Cartlanna VDR — LSPA críochnaitheach — Oibleagáidí i ndiaidh an Dúnta a dhéanamh agus a chur chun feidhme de réir LSPA. — Comhar idir an Díoltóir agus an Ceannaitheoir mar a tuaradh in LSPA agus, más infheidhme, ar bhonn ad-hoc i gcás ina dtagann fadhbanna chun cinn nó má bhíonn gá le gníomhartha gan choinne.

RÉAMHRÁ

Tharla sleabhcadh eacnamaíoch géar san Aontas agus ar fud na cruinne mar gheall ar phaindéim COVID-19. D’ainneoin scéimeanna móra tacaíochta arna gcur chun feidhme ag rialtais, tá bainc neamhchosanta ar chuideachtaí agus ar dhaoine aonair atá tar éis éirí níos leochailí ó thaobh airgeadais de, go háirithe fiontair bheaga agus mheánmhéide (FBManna). Ceacht tábhachtach ón ngéarchéim eacnamaíoch dheireanach is ea dul i ngleic le hiomadú athnuaite NPLanna ar chláir chomhardaithe na mbanc chomh luath agus is féidir. Sa chomhthéacs seo, is gá bearta struchtúracha breise chun carnadh NPLanna ar chláir chomhardaithe na mbanc de thoradh na paindéime atá fós ar siúl agus na héifeachtaí gaolmhara, a sheachaint.

Chun uirlis bhreise a sholáthar do na bainc chun aghaidh a thabhairt ar dhúshláin maidir le riosca creidmheasa de bharr na paindéime COVID-19, tá gearrchuntas ar ghníomhaíocht spriocdhírithe chun feabhas a chur ar mhargaí tánaisteacha le haghaidh NPLanna tugtha ag an gCoimisiún ina Phlean Gníomhaíochta ó mhí na Nollag 2020, “Tackling NPLs in the aftermath of the COVID-19 pandemic” [Dul i nGleic le NPLanna i ndiaidh phaindéim COVID-19]. Ceann de na príomh-réimsí beartais maidir leis sin is ea tuilleadh forbartha ar mhargaí tánaisteacha le haghaidh fiachas broide Le margadh tánaisteach domhain agus leachtach le haghaidh sócmhainní broide ar feadh an Aontais, thabharfaí deis níos fearr do na bainc a NPLanna a laghdú trí iad a dhíol le hinfheisteoirí tríú páirtí. Dá mbeadh cumas níos fearr ag na bainc fáil réidh le sócmhainní neamhthuillmheacha óna gcláir chomhardaithe trí bhíthin margaí tánaisteacha, chuideodh sin leis na bainc díriú ar a ngníomhaíochtaí iasachtaithe, chruthófaí spás ar a gcláir chomhardaithe le haghaidh iasachtú nua agus chuirfí ar a gcumas an téarnamh eacnamaíoch a chistiú (2).. Ba cheart iontráil níos éasca agus rannpháirtíocht sa mhargadh a spreagadh, go háirithe le haghaidh díoltóirí agus ceannaitheoirí níos lú a d’fhéadfadh bheith ríthábhachtach maidir le réiteach NPLanna ar an leibhéal áitiúil.

De réir mar a tháinig iarmhairtí eacnamaíocha na paindéime COVID-19 chun cinn, tháinig laghdú suntasach ar ghníomhaíocht trádála NPLanna ar dtús, ach tá athbheochan ann le tamall anuas. Nuair a chéimneofar amach bearta tacaíochta náisiúnta, is dócha go dtiocfaidh ardú ar dhócmhainneachtaí agus d’fhéadfadh tionchar a bheith ag an strus sin ar chláir chomhardaithe na mbanc. Ní mór do na bainc bheith ullamh chun anás féichiúnaithe a shainaithint go luath, caidreamh réamhghníomhach a dhéanamh lena bhféichiúnaithe go tráthúil agus machnamh a dhéanamh ar athstruchtúrú iomchuí nuair is gá sin (3). I gcás go measfaí gur chur chuige oiriúnach é (punanna de chuid) NPLanna a dhíol le hinfheisteoirí tríú páirtí, ba cheart do na bainc bheith ullamh chun próiseas idirbhirt éifeachtúil agus éifeachtach a dhéanamh, as a leanfadh an toradh is fearr is féidir. An toradh a bheadh air sin, praghas níos fearr le haghaidh na NPLanna, arna ndíol le ceannaitheoir iontaofa a áirithíonn comhlíontacht le dlíthe lena n-áirítear cosaintí tomhaltóirí.

Chuige sin, d’fhógair an Coimisiún ina Phlean Gníomhaíochta go bhforbródh sé treoraíocht le haghaidh díoltóirí NPLanna, i gcomhar leis an Údarás Baincéireachta Eorpach (ÚBE) agus le geallsealbhóirí ábhartha. Dá bhrí sin, foilsíonn an Coimisiún na Treoirlínte maidir leis an bpróiseas chur i gcrích is fearr chun NPLanna a dhíol ar mhargaí tánaisteacha. Is é cuspóir na dTreoirlínte seo dea-phróisis ar an taobh díola agus ar an taobh ceannaigh a spreagadh le haghaidh idirbheart NPL ar mhargaí tánaisteacha an Aontais agus, go háirithe, chun cuidiú le díoltóirí agus ceannaitheoirí a mbeadh níos lú taithí acu ar idirbhearta ar mhargaí tánaisteacha. D’fhéadfadh roinnt buntáistí le haghaidh margaí tánaisteacha an Aontais teacht as na Treoirlínte, trí bhíthin níos mó caighdeánaithe ar phróisis a chumasú, cur le héifeachtúlacht agus trédhearcacht amlíne idirbheart, agus feabhas a chur ar chleachtais mhargaidh sna Ballstáit, go háirithe i gcás nach bhfuil margaí tánaisteacha chomh forbartha sin.

Tá an doiciméad seo bunaithe ar dhea-chleachtais ag leanúint an tseichimh príomhghníomhaíochtaí atá le déanamh laistigh d’ullmhúchán an phróisis idirbhirt iomaíoch. Le linn na gcéimeanna éagsúla ar fad, soláthraíonn na Treoirlínte moltaí soiléire faoi cad a bheadh ina chur chuige éifeachtúil agus éifeachtach. Léirítear go mion sa doiciméad an príomhphróiseas agus na príomhábhair a sholáthraítear d’infheisteoirí seachtracha in idirbhearta caighdeánacha margaidh. Maidir leis an tábhacht shuntasach a bhaineann le sonraí agus faisnéis ábhartha a roinnt, áirítear sna Treoirlínte moltaí a bhaineann go sonrach le raon feidhme an nochta sna céimeanna faoi seach.

Tugtar gearrchuntas sna Treoirlínte ar roinnt cleachtas agus coinníollacha a mheastar a bhfuil gá leo chun toradh rathúil a bhaint amach. Is iad na bainc (mar dhíoltóirí NPLanna) an príomh-lucht a ndírítear orthu, go háirithe institiúidí níos lú a bhfuil níos lú taithí acu ar fháil réidh le NPLanna ar mhargaí tánaisteacha. Léirítear peirspictíocht bhainc níos mó sna Treoirlínte freisin, áfach, mar go bhféadfadh an doiciméad seo teacht le bheith ina chaighdeán ó thaobh cleachtais mhargaidh le haghaidh gach díoltóir NPLanna. I dteannta earnáil na mbanc, d’fhéadfadh na Treoirlínte doiciméad tagartha a sholáthar d’institiúidí eile a ghabhann de dhíolachán NPLanna.

Níl d’oibleagáid ar rannpháirtithe sa mhargadh na Treoirlínte a leanúint. Tá siad beartaithe tacaíocht a thabhairt do dhíoltóirí agus do cheannaitheoirí NPLanna chun tuairisc ar phróiseas soiléir, struchtúrtha a leanúint, a chuirfí ar a gcumas toradh rathúil a bhaint amach. Go háirithe, áirítear sna Treoirlínte tásca ar chéimeanna sonracha a d’fhéadfadh an díoltóir agus an ceannaitheoir a dhéanamh chun feabhas a chur ar éifeachtúlacht agus ar éifeachtacht an phróisis. Léirítear sna Treoirlínte freisin go bhfuil céimeanna áirithe ann atá níos tábhachtaí maidir le cineál sonrach (agus i gcásanna áirithe, maidir le méid sonrach) idirbhirt agus/nó aicme sócmhainní.

Maidir leis na cineálacha idirbheart, cumhdaíonn na Treoirlínte díolachán glan amach phunanna (móra) NPL agus déanann siad tagairt d’idirbhearta aonainm (móra) (4). Breithnítear iasachtaí urraithe agus neamhurraithe araon, lena n-áirítear na catagóirí NPL a leanas:

— Réadmhaoin chónaithe (RRE) urraithe: éilítear go leor seiceálacha agus tá doiciméadacht cheart fíor-riachtanach.

— Réadmhaoin Tráchtála (CRE) urraithe: an-ilchineálach ó thaobh cineáil de, agus tá saintréithe difriúla acu de réir suímh, méide, tionscail, úsáide, etc.

— Risíochtaí Fhiontair Bheaga agus Mheánmhéide (FBM): ní mór díriú go mór ar luacháil chomhthaobhach, anailís ar shreabhadh airgid agus úsáid a bhaint as modhanna staidrimh agus sampláil.

— Tomhaltóir neamhurraithe: bíonn punanna comhdhéanta de risíochtaí beaga, de ghnáth.

— Corparáideach neamhurraithe: tugtar Dícheall Cuí níos láidre le tuiscint.

— Léasú: tá saintréithe áirithe aige agus baineann speisialtóireacht leis (5).

Tugann an méid thuas le tuiscint gur táirge “speisialta” iad NPLanna. Is minic a bhíonn díolacháin NPLanna an-sonrach ó thaobh punainne de. Dá bhrí sin, bheadh sé dodhéanta an próiseas a chaighdeánú go hiomlán agus ní hé sin cuspóir na dTreoirlínte.

Leanann príomhstruchtúr an doiciméid réasúnaíocht chroineolaíoch. Díríonn gach príomhchaibidil ar cheann de na céimeanna sonracha ba cheart a leanúint i nós imeachta díolacháin. Is iad an dá phríomhstraitéis chaighdeánaithe mhalartacha chun próiseas iomaíochta a chur ar bun ná Ceant Spriocdhírithe agus Díol trí Chaibidlíocht. Déantar mionléiriú ar an dá straitéis mhalartacha sin sna Treoirlínte mar straitéisí atá ábhartha, agus ar na himpleachtaí a d’fhéadfadh bheith acu dá roghnófaí iad. Léiríonn na Treoirlínte próiseas Ceant Leathan, ar Próiseas 2 Chéim tipiciúil é.

Forbraíodh an doiciméad seo ag an gCoimisiún, i ndlúthchomhar le comhaltaí agus breathnóirí Phainéal Comhairleach an Choimisiúin. Tá comhaltacht an dara ceann thuasluaite le fáil in Iarscríbhinn 1.

1. Struchtúrú idirbheart: Roghnú punann

1.1. Príomh-ghníomhaíochtaí

Leagtar síos leis an roghnú punann an bonn le haghaidh idirbheart rathúil. Is fíor-riachtanach é punann indíolta a roghnú, a chomhlíonann spriocanna straitéiseacha inmheánacha agus a mheallann éileamh ó infheisteoirí. I gcás ina mbíonn an ardbhainistíocht rannpháirteach le linn phróiseas roghnúcháin na punainne, méadaítear cinnteacht maidir le cur i gcrích, rud atá tábhachtach don Díoltóir chomh maith leis an gCeannaitheoir. Le punann indíolta, dea-roghnaithe, laghdaítear an riosca maidir le forghníomhú, agus dá réir sin seachnaítear úsáid mí-éifeachtúil acmhainní na bpáirtithe ar fad atá rannpháirteach.

Seo a leanas na príomhghníomhaíochtaí sa chéad chéim seo:

— Measúnú a dhéanamh ar shrianta dlíthiúla/cánach/cosanta tomhaltóirí.

— Athbhreithniú a dhéanamh ar an gcóras TF reatha chun barrfheabhsú an phróisis roghnúcháin a chumasú.

— Sainmhíniú a thabhairt ar imlíne an idirbhirt / roghnú na punainne le díol.

— Cinneadh a dhéanamh faoi (i) úsáid a bhaint as acmhainní inmheánacha seachas Soláthraithe Seirbhíse Sheachtracha, ar choinníoll go mbeidh gá i gcónaí le leibhéal áirithe acmhainní inmheánacha (6); agus (ii) Sainmhíniú a thabhairt ar an leagan amach eagraíochtúil is éifeachtúla agus is éifeachtaí chun an próiseas a reáchtáil.

— Mionchoigeartú ar bhreithnithe eile maidir le seirbhísiú, samhaltú punann agus an “praghas forchoimeádta” a shocrú.

Chun an próiseas roghnúcháin a bharrfheabhsú agus chun ardchostais maidir le bailíochtú sonraí, réiteach sonraí agus athruithe de láimh a thógann go leor ama a sheachaint, ba cheart athbhreithniú agus coigeartú, más gá, a dhéanamh ar an gcóras TF reatha. Dá chasta an t-idirbheart, is é is dóchúla go molfar leagan amach eagraíochtúil inmheánach Díoltóra a dhearadh mar thionscadal, de bharr go gceadaítear leis sin na geallsealbhóirí inmheánacha uile a ailíniú in idirbheart agus faireachán níos dlúithe a dhéanamh ar dhul chun cinn an idirbhirt.

Tá ról tábhachtach ag roghnú punann in aon idirbheart ós rud é gur riachtanach é an phunann cheart a roghnú chun cur i gcrích rathúil a bhaint amach. Is gá don phróiseas roghnúcháin punainne ceanglais agus spriocanna straitéiseacha an Díoltóra a léiriú agus ag an am céanna éilimh ó infheisteoirí a mhealladh, nach gá go mbeidís ailínithe leis an Díoltóir. D’fhéadfadh athruithe ar straitéis, brú rialála, agus/nó athruithe ar inghlacthacht riosca a bheith taobh thiar de spriocanna an Díoltóra. Cé go bhféadfadh ionchais bheith ag an Díoltóir go ndíolfaidh sé risíochtaí níos casta ar phraghas ard, d’fhéadfadh sé go mbeadh air na spriocanna sin a choigeartú má tá ionchas difriúil ag infheisteoirí ó thaobh toraidh de agus ríomh difriúil acu ar chostais um straitéisí réitigh le haghaidh na NPLanna arna dtairiscint. Is iad dearcthaí inmheánacha laistigh d’eagraíocht an Díoltóra (luach aisghabhála glan ó chostais fhorfheidhmithe in éineacht le héifeacht P&L le haghaidh deighleoga custaiméirí difriúla) seachas dearcadh braite an mhargaidh (atá infheidhme maidir le punann nó ticéad aonair), go príomha, atá taobh thiar den chinneadh um dhíol nó coimeád/coinneáil chun tairbhiú de bhreis riosca ar an taobh thuas.

D’fhéadfadh sé gur gá sócmhainní a eisiamh ón bpróiseas roghnúcháin punainne, rud a d’fhéadfadh bheith deacair a fhorfheidhmiú in aghaidh iasachtaithe agus/nó a shannadh do thríú páirtí, nó atá marcáilte go sonrach laistigh den phunann. Sampla maith iad risíochtaí lena mbaineann cearta tríú páirtí, nó iad sin atá ualaithe ar bhealach eile, amhail ráthaíochtaí. Sna cásanna sin, is minic é a bheith deacair an toiliú is gá a fháil chun an tsócmhainn a aistriú ón tairbhí, nó nach dócha go bhfaighfí an toiliú sin. D’fhéadfadh cásanna leanúint as sin ina bhféadfaí, mar shampla, roinnt de risíochtaí an iasachtaithe, amhail iasachtaí téarma, a aistriú chuig an gCeannaitheoir fad a d’fhanfadh na risíochtaí is déine ó thaobh saothair de leis an mbanc. Léiríonn é sin cé chomh tábhachtach atá sé go gcoinneodh an fhoireann idirbhirt (más éagsúil ón bhfoireann réitigh) idirphlé oscailte ar bun leis na hoifigigh réitigh faoi seach.

Is fiú a thabhairt ar aird go bhféadfadh athruithe teacht ar an bpunann níos déanaí sa phróiseas, i.a. eiseofar éilimh neamh-incháilithe réasúnacha ar iad a bhrath. Le linn Chéim 1 agus Chéim 2, leanann an Díoltóir de na NPLanna a sheiceáil, ag fíorú cé acu ba cheart iasachtaí áirithe a eisiamh ón bpunann dheiridh nó nár cheart, i gcomhréir leis na Critéir Incháilitheachta agus leis na Critéir Eisiaimh. D’fhéadfadh an Tairgeoir Tosaíochta (arb é an Ceannaitheoir é ar deireadh/go hidéalach i bhformhór na gcásanna) a iarraidh go n-eiseofaí roinnt NPLanna chomh maith. Ar an mbonn sin, críochnaítear an phunann. Go croineolaíoch, tá na céimeanna a leanas sa chur chuige sin:

— Cur i bhfeidhm na bpríomhchritéar roghnúcháin (cineál, contrapháirtí, stádas, méid, tíreolaíocht, etc.);

— Iasachtaí neamh-inaistrithe a eisiamh (7); agus

— Iasachtaí a eisiamh de réir na caibidlíochta idir an Díoltóir agus an Ceannaitheoir.

1.2. Measúnú a dhéanamh ar shrianta dlíthiúla/cánach/cosanta tomhaltóirí

Sula ndéantar agus sula ndíoltar punann NPL, tá roinnt seiceálacha dlíthiúla le soiléiriú agus tá siad éagsúil i dtíortha difriúla:

— An ceadmhach na hiasachtaí a dhíol le tríú páirtí (e.g. rúndacht baincéireachta, coinníollacha iasacht speisialta, etc.) agus cad iad na ceanglais maidir leis an tríú páirtí (mar a fhorordaítear leis an dlí áitiúil lena gcuirtear an Treoir i bhfeidhm ar sheirbhíseoirí creidmheasa agus ar cheannaitheoirí creidmheasa (8))?

— An ceadmhach sonraí a roinnt le tríú páirtithe agus cad iad na sonraí is féidir a roinnt agus cad iad na sonraí nach féidir a roinnt nó is féidir a roinnt le Comhaontú maidir le Próiseáil sonraí agus leis sin amháin (9)?

— An gá údarú a iarraidh ar aon chomhlacht rialála, agus sonraíochtaí an idirbhirt a shamhlaítear á gcur san áireamh (chomh maith le coinníollacha an dlí áitiúil lena gcuirtear an Treoir i bhfeidhm ar sheirbhíseoirí creidmheasa agus ar cheannaitheoirí creidmheasa)?

— An bhfuil aon dliteanas ar an bpunann ó chonradh le seirbhíseoir iasachta reatha/ó dhlíodóir (e.g. táillí dlí, pionóis, etc.) agus í á díol le tríú páirtí?

— An bhfuil na hiasachtaí faoi réir srianta nó an bhfuil cuideachtaí liostaithe a bhfuil srianta speisialta orthu (e.g. faisnéis ón taobh istigh, fostaithe an Díoltóra, srianta sannacháin arna sonrú le dlí) san áireamh leo?

— An gá toiliú a fháil ó bhanc forbartha faoi úinéireacht phoiblí/an stáit (e.g. Finnreva, KfW) agus í á díol le tríú páirtí?

— Cad iad na himpleachtaí cánach de réir dhlínse an Díoltóra?

I gcás gur cuireadh deireadh leis na conarthaí is bun leis na NPLanna (“iasachtaí séanta”), is gnách go mbíonn an risíocht iomlán ar éileamh agus dlite go hiomlán roimh ré, rud a fhágann gur féidir díolachán díreach a dhéanamh. Mar sin féin, maidir le risíochtaí san fhochatgóir NPL“ní dócha go n-íocfaidh” (UTP), tá an cás níos casta ós rud é go bhfuil na conarthaí is bun leo fós bailí, agus ba cheart na suimeanna infhaighte agus na conarthaí a bhreithniú chun an diúscairt a dhéanamh (10).

I dtéarmaí cosaint tomhaltóirí iomchuí a áirithiú, i gcás inarb ábhartha, tá dualgais faisnéise dlí áitiúla/náisiúnta áirithe maidir le tomhaltóirí nach mór a fhíorú agus a chomhlíonadh.

1.3. Cuspóirí an phróisis roghnúcháin punann

Tá príomhról ag roghnú na punainne chun an riosca maidir le cur i gcrích a laghdú. Tá maolú an riosca sin ríthábhachtach chun punann NPL a dhíol go héifeachtúil agus go héifeachtach, agus tá sé ar cheann de na fachtóirí is tábhachtaí in idirbhearta le haghaidh Díoltóirí chomh maith le Ceannaitheoirí. Níor cheart beag a dhéanamh den fhéidearthacht go dteipfeadh ar idirbheart, go háirithe nuair atá am agus acmhainní suntasacha infheistithe ag an Díoltóir agus ag an gCeannaitheoir ann, agus d’fhéadfadh sin bheith ina chúis le fadhbanna ó thaobh clú don Díoltóir agus/nó don Cheannaitheoir. Nuair nach bhféadfaidh Díoltóir idirbheart a chur i gcrích, ag brath ar na cúiseanna sonracha leis sin, d’fhéadfadh sé nach mbeadh infheisteoirí rannpháirteach arís in idirbhearta amach anseo arna n-eagrú ag an Díoltóir céanna. D’fhéadfadh sé nach measfaí díoltóirí a chealaigh idirbhearta san am atá caite bheith chomh mealltach/iontaofa le díoltóirí eile, mar d’fhéadfaí iad a lua le tuilleadh éiginnteachta agus an riosca go n-éireoidís as idirbhearta arís. Is fearr le hinfheisteoirí a n-acmhainní, pearsanra agus caipiteal teoranta a shannadh d’idirbhearta sa mhargadh a bhfuil coinne acu leis go mbeidh an dóchúlacht is airde ann maidir le cur i gcrích, agus gan méid (a d’fhéadfadh a bheith) substaintiúil acmhainní airgeadais, chomh maith le hacmhainní (inmheánacha) eile, a chur amú ar Dhícheall Cuí. Ar an taobh eile, d’fhéadfadh sé nach dtabharfadh an Díoltóir cuireadh chuig aon idirbheart amach anseo d’Infheisteoirí Chéim 1 a tharraingíonn siar as an bpróiseas i ndiaidh dóibh NBOnna neamhréalaíocha a chur isteach.

Is ríthábhachtach an roghnúchán punann a úsáid mar mhodh chun cothromaíocht a bhaint amach idir leasanna éagsúla na bpáirtithe leasmhara ar fad, leasanna ar minic iad a bheith ag teacht salach ar a chéile. Is minic a éilíonn idirbheart chun punann a dhiúscairt go mbeadh go leor geallsealbhóirí inmheánacha difriúla rannpháirteach ann, lena n-áirítear, ar a laghad, foireann bainistíochta caidrimh an NPL chomh maith le hionadaithe ó Airgeadas, Riosca, TF, Dlí agus Comhlíontacht. Dá bhrí sin, is tábhachtach ionchais inmheánacha a bhainistiú chun an formheas is gá chun trádáil a chur i gcrích a fháil. Mar sin féin, i bhfianaise na ranna éagsúla inmheánacha i gceist, fiú má tá próiseas deartha agus curtha i gcrích go maith, féadfaidh ídiú méideanna móra acmhainní de chuid eagraíocht an Díoltóra bheith mar thoradh air. Ina theannta sin, d’fhéadfadh sé gur ghá cur le córais inmheánacha TF, rud a ghineann costais bhreise. I gcásanna ina bhfuil gá le tacaíocht sheachtrach le haghaidh comhairliúchán agus bailíochtú sonraí, praghsáil tháscach, etc., féadfaidh costais díreacha agus indíreacha iomlána teacht chun bheith ábhartha. Dá bhrí sin, ba cheart go n-aithneodh an Díoltóir go bhféadfaidh costais substaintiúla bheith i gceist gan beann ar cé acu a chuirtear an t-idirbheart chun críche go rathúil nó nach gcuirtear.

Áirítear le samplaí de thosca a d’fhéadfadh a bheith ina gcúis le gan idirbhearta a chur i gcrích:

— Mainneachtain an formheas inmheánach is gá a fháil (i measc fáthanna eile) mar gheall ar: — Na praghsanna a cuireadh isteach a bheith go mór faoi bhun ionchais phraghais; — Rannpháirteachas na hardbhainistíochta a bheith in easnamh nó neamhleor; agus/nó — Fachtóirí gan choinne teacht chun cinn (mar shampla, cumhdach diúltach sna meáin, athrú ar reachtaíocht, etc.)

— Drochuainiú margaidh de bharr easpa spéise ó infheisteoirí agus/nó gan margadh a bheith ann don phunann arna tairiscint.

— Cúiseanna teicniúla, e.g. srianta aistrithe teacht chun cinn le linn an phróisis idirbhirt. De ghnáth, bheadh srianta den sórt sin intuartha agus níor cheart NPLanna a bheith san áireamh san imlíne arna roghnú i gcás inarb ann do riosca den sórt sin.

— Bearnaí sonraí agus/nó fadhbanna le cáilíocht sonraí a imríonn drochthionchar ar phraghsáil agus/nó ar aistriú.

— Srianta dlí/cánach ar dhíolacháin NPLanna i ndlínsí áirithe, e.g. ceanglais shonracha ceadúnais le haghaidh Ceannaitheoirí (ar cheart dóibh scor de bheith ann a luaithe a chuirtear an Treoir maidir le seirbhíseoirí creidmheasa agus ceannaitheoirí creidmheasa chun feidhme), réamhchoinníoll maidir le haisghabháil dlíthiúil roimh aon díolachán, cánachas a fhágann an t-idirbheart neamh-inmharthana ó thaobh tráchtála, etc (11).

Is féidir formhór na bhfachtóirí sin a mhaolú ach punann a roghnú go meáite agus taighde maith agus pleanáil mhaith a dhéanamh ar phróiseas díolacháin sula seoltar idirbheart. Roghnú punann bunaithe ar chinneadh straitéiseach dearbhaithe ón ardbhainistíocht, gheobhaidh sé formheas ábhartha, de ghnáth, ós rud é go mbíonn sé ailínithe le spriocanna na bainistíochta cheana féin, de ghnáth, agus le plean straitéiseach an bhainc maidir le NPLanna a dhiúscairt. Cumhdaítear cúiseanna agus spriocanna féideartha chun idirbheart a fheidhmiú Iarscríbhinn 2.

Fiú i gcás nach bhfuil aon straitéis réamhshainithe nó cuimsitheach ann le haghaidh clár gníomhach díolacháin NPLanna, ba cheart roghnú punann a bhunú ar na spriocanna inmheánacha foriomlána agus KPInna agus ba cheart dó treoirlínte inmheánacha a chomhlíonadh. Tá sé tábhachtach a thabhairt ar aird nach gá spriocanna straitéiseacha inmheánacha a chomhlíonadh ar bhonn cás ar chás. Is indéanta go bhféadfaí luach a chur le hindíoltacht fhoriomlán na punainne trí risíochtaí nach gcomhlíonann na critéir ar bhonn aonainm a chur léi. Mar shampla, d’fhéadfaí sócmhainní ar léir go bhfuil spéis iontu sa mhargadh a chur leis an bpunann, fiú mura gcomhlíonfaidís spriocanna uile an idirbhirt. D’fhéadfadh an cineál sin ruda a chur leis an bpunann tarraingteacht na tairisceana a mhéadú i ndearbhthéarmaí, chomh maith leis an mbonn infheisteoirí a leathnú, as a leanfadh praghas níos airde.

Is réamhriachtanas é punann a chomhlíonann ionchas an Díoltóra a roghnú, go cinnte, cé nach bhfuil ann ach cuid amháin d’idirbheart rathúil. Ní mór don phunann spéis na n-infheisteoirí a mhealladh freisin agus ba cheart di ligean dóibh a n-ionchais a bhaint amach chomh maith. Tá faisnéis faoin margadh agus sondálacha ríthábhachtach chun an fachtóir riosca sin a mhaolú. Is léir nach fiú punann a roghnú a chomhlíonann ceanglais/breithnithe an Díoltóra ach nach mbeadh éileamh uirthi sa mhargadh. Chun punann a roghnú go sciliúil, ní mór cothromaíocht a bhaint amach idir an t-éileamh sa mhargaidh agus cuspóirí inmheánach an Díoltóra sa phróiseas roghnúcháin.

Moltar punann aonfhoirmeach a cheapadh ag díriú ar ghrúpaí sonracha infheisteoirí. Sa bhreis air sin, agus an phunann á ceapadh, cé go ndéantar roinnt díolachán punann measctha, níor cheart an iomarca cineálacha sócmhainní a mheascadh ós rud é go mbíonn infheisteoirí ina speisialtóirí i gcineálacha sócmhainní sonracha. I bhformhór na gcásanna, tá cinneadh á dhéanamh ag infheisteoirí idir:

— Tomhaltóirí NÓ Corparáideach NÓ Poiblí;

— Urraithe le sócmhainní inláimhsithe (e.g. réadmhaoin, eitleáin, gluaisteáin etc.) NÓ Neamhurraithe; agus

— Féimhithe NÓ gan bheith féimhithe

Moltar freisin punann NPL aonfhoirmeach a chruthú i ndáil le dlínse, i.e. gan NPLanna (agus, go hidéalach, comhthaobhacht réadmhaoine freisin) a roghnú ach as aon dlínse amháin. Tiocfaidh laghdú ar an líon infheisteoirí le haghaidh punanna a n-áirítear iontu NPLanna ó dhlínsí difriúla, agus tagann méadú ar chastacht maidir le himlínte éagsúla an idirbhirt bheartaithe don Díoltóir agus don Cheannaitheoir (dlí, cáin, seirbhísiú) i gcás phunanna trastíre. Agus é ag breathnú ar dhlínse, ba cheart don Díoltóir na ceisteanna a leanas a chur san áireamh:

— Cá bhfuil an NPL“curtha in áirithe” go bunúsach, i.e. cén dlínse ina bhfuil an Díoltóir lonnaithe?

— Cén tír a bhfuil feidhm ag a dlíthe maidir leis na conarthaí iasachta foluiteacha?

— Cá bhfuil na hiasachtaithe ina gcónaí / cá bhfuil a gceanncheathrú nó oifig chláraithe (an tráth ar deonaíodh an iasacht agus faoi láthair)?

— Cá bhfuil an chomhthaobhacht (réadmhaoin) lonnaithe?

Critéar ábhartha eile le breithniú ná méid agus praghas ceannaigh féideartha na punainne. Caithfidh infheisteoirí am agus acmhainní a infheistiú sa phróiseas Díchill Chuí, nach mór a chur san áireamh i ríomh an toradh ar infheistíocht a d’fhéadfadh bheith acu. Thairis sin, d’fhéadfadh sé nach n-aisghabhfaí infheistíocht den sórt sin ar chor ar bith i gcás ina ngnóthódh páirtí eile an t-idirbheart. I gcás ina bhfuil an phunann róbheag i dtéarmaí cistí inar féidir infheistíocht a dhéanamh agus ina bhfuil an toradh ionchasach ró-íseal, d’fhéadfadh an costas féideartha Díchill Chuí a bheith níos airde ná an toradh ionchasach ar an bpunann arna tairiscint nó, d’fhéadfadh go mbeadh ar an Díoltóir machnamh a dhéanamh ar fhoráil a dhéanamh do R&Wanna cuimsitheacha sa LSPA chun an riosca nach mbeifí in ann Dícheall Cuí a dhéanamh a laghdú agus/nó chun deis a chur ar fáil eolas a fháil ar phunann. Sa chás sin, tá ardriosca ann nach rachadh aon duine isteach sa phróiseas ná nach gcuirfeadh aon duine tairiscint isteach. Ós rud é gur chostas báite a bheadh i gcostas Díchill Chuí i gcás nach roghnófaí duine mar an Tairgeoir Tosaíochta agus gur thoradh ar chastacht é, ní mór an chothromaíocht cheart a bhaint amach idir méid, R&Wanna agus praghas/toradh na punainne chun spéis sa mhargadh a chruthú.

1.4. Gnéithe teicniúla an phróisis roghnúcháin punann

Is tábhachtach na gnéithe níos teicniúla de phróiseas roghnúcháin punann a chur san áireamh. Is minic nach mbíonn córais TF i mbainc deartha go sonrach le haghaidh dífheistiú punann ós rud é go mbíonn córais den sórt sin deartha chun tacú leis an bpróiseas réitigh inmheánach, de ghnáth, agus leis an oifigeach réitigh ina gcúraimí laethúla. Cuireann banc táirgí éagsúla ar fáil dá chliaint agus is gá dó méid ábhartha faisnéise cuntasaíochta agus rialála a nochtadh, ar leibhéal risíochta foriomlán, go príomha. Mar sin féin, ní bhíonn samhail ghnó bhainc i gcomhthéacs an leabhair bhaincéireachta dírithe ar shócmhainní a cheannach agus a dhíol, de ghnáth. Ní bhíonn córas TF bainc deartha le haghaidh idirbheart a dhéanamh go minic. Léiríonn sé dearcadh na risíochta, de ghnáth, ós rud é go bhfuil sin tábhachtach don bhanc. Ní gá go léiríonn siad dearcadh níos dlíthiúla nó dearcadh a bhaineann le conarthaí, rud a fhéadfaidh a bheith criticiúil ó thaobh idirbheart de. D’fhéadfadh sé bheith dúshlánach do bhanc faisnéis a sholáthar d’infheisteoirí féideartha ar bhealach leordhóthanach, dá bhrí sin, agus is gá an fhaisnéis a úsáidtear chun Mionsonraí faoi Iasachtaí a ullmhú a bhailíochtú de ghnáth (tugtar gearrchuntas ar ullmhúchán Mionsonraí faoi Iasachtaí i roinn 2).

Maidir le hidirbhearta aonuaire, is minic a dhéantar sonraí a bhailíochtú agus, i gcás inarb infheidhme, a fheabhsú de láimh. I gcásanna ina mbeartaítear idirbhearta níos tráthrialta, is ciallmhar feabhas a chur ar an gcóras TF chun próiseas níos éifeachtúla a chumasú. D’fhéadfadh athbhreithniú ar an gcóras TF atá ann cheana féin a bheith i gceist leis sin, agus líon réimsí (breise) chun críoch idirbheart a leasú agus/nó a chruthú. Ba cheart go gcuirfeadh na feabhsuithe ar an gcóras TF ar chumas an Díoltóra sonraí ábhartha faoi na staideanna ar fad a sholáthar go tráthúil le linn an phróisis idirbheart. Chuirfeadh sin laghdú ar chostais Díchill Chuí do na hinfheisteoirí agus laghdódh sé costais idirbheart fhoriomlána, rud lena gcuirfí feabhas ar phraghsáil.

Cur chuige nuálach a thacaíonn le hidirbhearta éifeachtúla is ea réimse sonrach a chur chun feidhme sa chóras oifige tosaigh a cheadaíonn don oifigeach iasachtaí (nó don oifigeach réitigh) risíocht a aicmiú mar oiriúnach chun críoch idirbheart. Ós rud é gur cheart go mbeadh an forbhreathnú is fearr ar luach risíochta ag na bainisteoirí iasachtaí, d’fhéadfadh siad a bheith i suíomh níos fearr chun straitéis réitigh inmheánach nó straitéis díola a mholadh. Dá bhrí sin, ceadaíonn an réimse sin do bhainisteoirí iasachtaí sonracha a aicmiú mar indiúscartha agus cuireann sé ar a gcumas díriú ar iasachtaí a bhféadfaidís níos mó luacha a chur leo.

Ina theannta sin, ba cheart go mbeadh an fhoireann bainistíochta idirbheart in ann spriocanna sonracha bainistíochta a scagadh agus NPLanna a chomhlíonann na spriocanna bainistíochta a chur san áireamh. Éilítear formheas ón mbainisteoir iasachtaí faoi seach, de ghnáth, chun na NPLanna sin a chur san áireamh. Le cur chuige den sórt sin, ceadaítear don fhoireann idirbheart uainiú idirbhirt a stiúradh níos fearr, rud a d’fhéadfadh a bheith áisiúil i gcás ina bhfuil an iomarca díoltóirí eile gníomhach sa mhargadh an tráth céanna. Is uirlis an-simplí agus chumhachtach í chun feidhm stórála inmheánaí a chur ar bun. Ós rud é go n-úsáideann an bainisteoir iasachtaí an réimse seo go gníomhach, chuirfeadh sé ar chumas an oifigigh iasachtaí fhreagraigh ailíniú níos fearr leis an bhfoireann idirbheart freisin.

Nuair a thagann an fhoireann idirbheart ar an gconclúid gur sroicheadh méid leordhóthanach agus go bhfuil an t-uainiú maidir le dul isteach sa mhargadh tarraingteach, féadtar sonraí ábhartha ón gcóras oifige tosaigh a uaslódáil ar chóras a úsáideann an fhoireann idirbheart (agus a d’fhorbair siad go sonrach i gcásanna áirithe). Leis an mbogearra, is féidir anailís mhionsonraithe a dhéanamh ar an bpunann, taispeántar táblaí srathaithe, líontar na réimsí ábhartha, agus, ar deireadh, tairgtear na Mionsonraí faoi Iasachtaí. Bunaithe ar na sonraí, soláthrófar an chéad mheasúnú ar phraghas ceannaigh féideartha don ardbhainistíocht. D’fhéadfaí an próiseas idirbhirt a thionscnamh ar fhormheas a fháil ón ardbhainistíocht. I gcomhthéacs phunann “shimplí”, ag a bhfuil tacair sonraí lána agus críochnaithe agus LSPA, oibríonn an próiseas ar a dtugtar tuairisc thuas go maith agus d’fhéadfadh sé léargais ghasta a thabhairt ar phunann fhéideartha agus ar thionchar ábhartha díolacháin. I gcás idirbheart mór nó sonrach nach leanann réasúnaíocht shoiléir (an chúis lena ndíol) agus punanna a chuirtear le chéile gan struchtúr, agus iad measctha thar chineálacha sócmhainní, ní féidir anailís mhionsonraithe ar bhonn cás ar cás a sheachaint. D’éileofaí iarrachtaí bhreise go háirithe, i ndáil le saincheisteanna eagraíochtúla ach go háirithe.

1.5. Machnamh a dhéanamh ar an úsáid is gá a bhaint as acmhainní inmheánacha agus an gá breise le tacaíocht sheachtrach a d’fhéadfadh a bheith ann

Sula n-ullmhaíonn sé comhdhéanamh agus díolachán na punainne, ba cheart don Díoltóir machnamh a dhéanamh ar na hacmhainní inmheánacha atá ar fáil do na gníomhaíochtaí díolacháin agus an gá a d’fhéadfadh a bheith le Soláthraí Seirbhíse Seachtrach, amhail ardán idirbheart a fháil (féach freisin Iarscríbhinn 3).

Chuideodh na ceisteanna a leanas sa phróiseas cinnteoireachta:

— An bhfuil saineolaithe inmheánacha ag an Díoltóir a bhfuil taithí acu ar phróiseas díolacháin a chur i gcrích?

— An bhfuil rochtain ag an Díoltóir ar bhunachar sonraí leathan d’infheisteoirí chun na hinfheisteoirí is cirte agus is iomaíche don idirbheart a roghnú?

— An bhfuil a fhios ag an Díoltóir céard leis a bhfuil coinne ag infheisteoirí sa Phróiseas Díchill Chuí ?

— An bhfuil tacaíocht de dhíth ar an Díoltóir chun sonraí a ullmhú?

— An bhfuil dlíodóir inmheánach tiomnaithe ag an Díoltóir nó an bhfuil tacaíocht de dhíth air i dtéarmaí comhairle dlí/chánach don doiciméadacht (NDA, LSPA)?

— An bhfuil a inniúlachtaí teicniúla dílse ag an Díoltóir chun na sonraí a roinnt nó an bhfuil soláthraí VDR nó ardán idirbheart de dhíth air?

1.6. Saincheisteanna Eagraíochtúla

Le linn idirbheart a phleanáil, is fiú machnamh a dhéanamh ar acmhainní amhail foireann inmheánach thiomnaithe agus/nó Soláthraí Seirbhíse Seachtrach. Dírítear go príomha ar ghnéithe agus breithnithe inmheánacha sa roinn seo. Ní féidir pleanáil agus cur i gcrích idirbhirt rathúil a fhágáil faoin mBainisteoir Iasachtaí/Réitigh, ach, mar a luadh roimhe seo, éilíonn sé sraith scileanna ó go leor rannóg agus d’fhéadfadh sé tairbhiú de ról éascaíochta comhairleora. Níor cheart beag a dhéanamh den mhéid oibre a bhaineann leis. Mar an gcéanna, tá an luach a bhaineann le líonra Ceannaitheoirí atá ann cheana féin agus le taithí ar idirbhearta iomadúla a chur i gcrích an-tábhachtach.

Ceist thábhachtach eile ná an bhféadfadh cuspóirí pearsanta bhainisteoir iasachtaí/réitigh bheith i gcoinbhleacht leis an sprioc bainistíochta foriomlán maidir leis an idirbheart (nó an cosúil gur amhlaidh sin). Féadann sé a bheith casta aidhmeanna aonair bhainisteoir iasachtaí/réitigh a ailíniú leis na haidhmeanna a mbainfí amach trí bhíthin an NPL a dhíol sa mhargadh, agus a ualach/a hualach oibre a laghdú dá réir. D’fhéadfadh sé freisin go mbeadh imní phearsanta ar bhainisteoirí iasachtaí/réitigh go bhfágfaí a ról iomarcach trí bhíthin a risíochtaí a dhíol sa mhargadh. Rogha amháin chun an fhadhb sin a mhaolú, cosúil leis an bhféidearthacht réimse le haghaidh sócmhainní indíolta a chur san áireamh sa chóras TF (féach an roinn roimhe seo), ná na spriocanna bliantúla le haghaidh bainisteoirí iasachtaí/réitigh a choigeartú, chun an t-oifigeach iasachtaí/réitigh a spreagadh chun “tic a chur sa bhosca”. Cruthaíodh gur mhodh rathúil é sin chun dreasacht a thabhairt maidir le sainaithint iomchuí agus éifeachtach iasachtaí le haghaidh chlár díolachán.

D’fhéadfaí a mholadh do go leor díoltóirí foireann/roinn idirbheart thiomnaithe (agus neamhspleách, go hidéalach) a bhunú (más éifeachtúil go heacnamaíoch) agus chuirfeadh sin feabhas breise ar an leagan amach eagraíochtúil chun idirbhearta NPL éifeachtacha a éascú agus a reáchtáil. D’fhéadfadh foireann speisialaithe den sórt sin eolas a fhorbairt ar mhargaí NPL agus taithí ar dhinimicí an mhargaidh (i dtíortha/i ndlínsí éagsúla). Chuirfeadh sin ar chumas na foirne comhairle a thabhairt faoi roghnú phunanna NPL, praghsanna margaidh féideartha agus na tairbhí eacnamaíocha a bhaineann le punann shonrach a dhíol. Ina sheal, éascaíonn sin an (réamh-) formheas agus an tacaíocht a éilítear ón ardbhainistíocht chun tabhairt faoi idirbhearta NPL.

Maidir le hidirbhearta níos mó, d’fhéadfaí a mholadh an t-idirbheart a bhunú mar thionscadal (ar leithligh). Ba cheart don fhoireann idirbheart inmheánach an tionscadal a reáchtáil (le tacaíocht ó Sholáthraithe Seirbhíse Seachtracha) ar na cúiseanna a leagtar amach thuas.

I gcás institiúidí díolacháin níos mó, d’fhéadfaí a mholadh don fhoireann idirbheart oifig bainistíochta tionscadal (PMO) a bhunú, a dhéanfadh na sruthanna oibre éagsúla a chomhordú, comhaid chomhroinnte a shocrú chun fhaisnéis a mhalartú idir na sruthanna oibre éagsúla, agus an chumarsáid leis an gcoiste stiúrtha a eagrú. Ba cheart go n-áireofaí sa choiste stiúrtha na hardbhainisteoirí ábhartha ar fad lena áirithiú go gcuirtear ar an eolas iad go comhsheasmhach faoin dul chun cinn ar an idirbheart agus chun iad a ailíniú leis an toradh iomchuí. Cuidíonn sin leis an riosca go ndiúltófaí an formheas le haghaidh díolacháin a mhaolú. A mhéid a bhaineann le leagan amach agus cur chun feidhme sruthanna oibre éagsúla, bíonn go leor solúbthachta ag díoltóirí, de ghnáth. Is gá go mbeadh sruthanna oibre ollmhóra in ann a bhfeidhmeanna a chomhlíonadh, áfach, agus níor cheart cur isteach orthu le struchtúr róchasta. Áirítear le próisis den sórt sin Mionsonraí faoi Iasachtaí a bhailíochtú/a fheabhsú/a shaibhriú; Sonraí/Dícheall cuí (ar cheart a bheith faoi stiúir an bhainisteora iasachtaí/réitigh), Airgeadas, Margaíocht (faoi stiúir an bhainisteora idirbheart) agus Dlí.

D’fhéadfadh sé nach mbeadh leagan amach den sórt sin, lena n-áirítear PMO, inmharthana le haghaidh díoltóir níos lú ar mian leis punann NPL a dhíol a mheasann an margadh gur punann bheag í, ach ar punann sách mór í don Díoltóir. Ba cheart don Díoltóir (níos lú), le linn dó anailís inmheánach a dhéanamh, machnamh a dhéanamh ar an leagan amach eagraíochtúil is éifeachtaí agus is costéifeachtúla, ag cur san áireamh méid agus castacht na NPLanna atá le díol.

2. Céim an ullmhúcháin

2.1. Príomh-ghníomhaíochtaí

Ag tógáil ar na gníomhartha agus ar an machnamh ar a dtugtar tuairisc thuas, ba cheart don Díoltóir cúram a dhéanamh de na príomhghníomhaíochtaí a leanas le linn chéim an ullmhúcháin:

— An líon céimeanna sa phróiseas a shainmhíniú (eadhon, Próiseas 2 Chéim le NBOnna agus BOnna, nó Próiseas 1 Chéim, go díreach le BOnna)

— An amlíne a leagan amach – lena n-áirítear céimeanna inmheánacha agus cur chuige maidir leis an margadh (agus rannpháirtíocht comhairleoirí dlí agus comhairliúcháin á cur san áireamh, chomh maith le huainiú chun cúram a dhéanamh de na hiarrataí a d’fhéadfadh bheith ag infheisteoirí)

— Na príomhdhoiciméid mhargaíochta a ullmhú (Focal Eolais agus Meabhrán Faisnéise) go príomha. D’fhéadfadh sé go n-éileofaí Cur i Láthair Bainistíochta le linn an Díchill Chuí i gCéim 2. Na príomhdhoiciméid phróisis a ullmhú (NDAnna infheisteora, go príomha), Litir Phróisis (má éilítear litir ar leithligh le haghaidh Chéim 1 agus Chéim 2), Treoirlínte BO agus Treoirlínte NBO, más ábhartha)

— Mionsonraí faoi Iasachtaí a ullmhú agus doiciméadacht a fháil

— VDR (12) a leagan amach (lena n-áirítear innéacs VDR mionsonraithe)

— Ullmhúchán an LSPA

2.2. Líon na gcéimeanna sa phróiseas agus amlíne

Ar dtús, ba cheart cinneadh a dhéanamh faoi cé acu a dhéanfar Próiseas 2 Chéim nó Próiseas 1 Chéim de réir an chineáil punainne atá le tabhairt chuig an margadh agus na sprioc-amanna lena bhfuil coinne (e.g. i gcás ina bhfuil eolas maith ar an gcineál sócmhainne agus tuiscint mhaith ar na praghsanna lena bhfuil coinne, d’fhéadfadh Próiseas 1 Chéim a bheith ina rogha próisis chun an amlíne a ghiorrú). Ba cheart amlíne a shainmhíniú, lena n-áirítear na céimeanna agus garspriocanna inmheánacha ábhartha ar fad chun dul isteach sa mhargadh, agus na nithe a leanas á gcur san áireamh:

1. Comhsheasmhacht an bhealaigh formheasa, a thiocfaidh as tarmligean cumhachtaí agus cumhachtaí sínithe an Bhoird Stiúrthóirí (13);

2. Liosta infheisteoirí a d’fhéadfaí cuireadh a thabhairt dóibh a shainaithint. I gcás diúscartha, is gá dul i ngleic leis na ceanglais chomhlíontachta inmheánacha ar fad (e.g. KYC);

3. Liosta seirbhíseoirí a d’fhéadfaí cuireadh a thabhairt dóibh a shainaithint le haghaidh aon infheisteoir a bhféadfadh spéis a bheith aige san éadáil, ach nach bhfuil rochtain aige ar sheirbhíseoir faoi láthair);

4. Comhthéacs tairisceana iomaíche a shocrú chun teannas praghais leordhóthanach a bhaint amach, de réir mar is iomchuí; i gcás phunann NPL bheag nó idirbheart aonainm, áfach, ba cheart don díoltóir costais idirbheart mhéadaithe agus iarrachtaí méadaithe a mheá in aghaidh an fhéidearthacht a bhaineann le cur chuige um chaibidlíocht dhéthaobhach;

5. Sainmhíniú ar dhoiciméadacht idirbheart – ní mór do na feidhmeanna dlí inmheánacha ábhartha an NDA, an LSPA agus doiciméid idirbheart bhreise a d’fhéadfadh a bheith ann a chomhaontú, le tacaíocht ar deireadh ó chomhairleoir dlí seachtrach; ba cheart don rannóg cánach agus do na hiniúchóirí an LSPA a fhormheas chomh maith.

6. Breithniú a dhéanamh ar an am is gá chun Dícheall Cuí Díoltóra/feabhsú sonraí a dhéanamh, agus chun Focal Eolais agus Meabhrán Faisnéise agus Mionsonraí faoi Iasachtaí a ullmhú.

2.3. Príomhdhoiciméid a ullmhú

Ba cheart don institiúid an doiciméadacht a bhaineann leis na NPLanna agus na hábhair tráchtála a ullmhú ansin. Is éard atá i bhFocal Eolais, an príomhchúlra idirbheart agus sonraí achoimre faoi na NPLanna atá le diúscairt, Litir Phróisis ina bhfuil na céimeanna agus uainiú idirbhirt ábhartha ar fad (féach freisin roinn 3.4) agus Meabhrán Faisnéise ina bhfuil faisnéis bhreise faoi struchtúr an idirbhirt agus faoin bpunann NPL. Sa Mheabhrán Faisnéise, soláthraítear tuairisc mhionsonraithe ar an spriocphunann NPL/risíocht aonair a fhónann mar an doiciméad margaíochta príomhúil sa phróiseas tairisceana. Tá achoimre feidhmiúcháin, breithnithe infheistíochta, struchtúr díolacháin, modh tairisceana, aisghabhálacha measta, etc. ann freisin.

Ba cheart rialacha rannpháirtíochta uile an phróisis, lena n-áirítear amlíne, coinníollacha, etc., a bheith sloinnte go soiléir sna doiciméid sin. Ba cheart béim a leagan ar an tábhacht a bhaineann le cumarsáid shoiléir agus thrédhearcach sa chéad chéim, lena mhíniú d’infheisteoirí féideartha cén fáth a bhfuil an t-idirbheart á dhéanamh agus cad iad na rialacha rannpháirtíochta. Mura ndéantar sin, d’fhéadfadh míthuiscintí teacht chun cinn agus d’fhéadfaí an beart a chur i mbaol, ar deireadh. Níor cheart do dhíoltóirí neamhaird a dhéanamh ar na fíorais bhoga sin, ós rud é go bhféadfaidh siad infheisteoir a spreagadh smaoineamh ar bheart a dhéanamh.

2.4. Ullmhúchán mionsonraí faoi iasachtaí agus aisghabháil doiciméadachta

Le linn na céime seo, ba cheart don institiúid is díoltóir tús a chur le bailiú na sonraí faoi na NPLanna (agus chomhthaobhachtaí, más infheidhme) sa phunann, chun na Mionsonraí faoi Iasachtaí a chuirfí ar fáil d’infheisteoirí a chruthú. Ba cheart don Díoltóir Mionsonraí faoi Iasachtaí a ullmhú ina mbeadh, ar a laghad, faisnéis faoi na príomhréimsí a leanas:

— méid iomlán gan íoc agus miondealú mar éileamh príomhúil, ús, táillí agus costais

— dáta an tionscnaimh

— cineál na n-iasachtaithe

— stádas an éilimh/an iasachtaí (e.g. dócmhainneach)

— dáta mainneachtana agus faisnéis faoi ghníomhaíochtaí déanta chun urchosc reachta a sheachaint

— íocaíochtaí stairiúla, ar bhonn aonair de réir gach iasachta, go hidéalach

— stádas na nósanna imeachta aisghabhála agus aisghabhálacha réamh-mheasta (plean gnó), más infhaighte

— stádas dlíthiúil an fhiachais (e.g. réamh-dhlíthiúil, imeachtaí atá sa chúirt faoi láthair, faoi theideal cheana féin, gníomhartha forfheidhmithe (14))

— i gcás ina bhfuil an iasacht urraithe, sa bhreis air sin: faisnéis bhunriachtanach faoi chomhthaobhacht, lena n-áirítear rangú an liain, fíorais faoin gclár (méideanna cláraithe), cearta tríú páirtí, luachanna margaidh oscailte ar fáil, ráthaíochtaí pearsanta, etc. Maidir le hiasachtaí CRE, d’fhéadfadh sé go mbeadh ga le tuilleadh nochta faoi stádas tionóntachta/áitíochta, toradh, cíos comhlán margaidh. I gcás iasachtaí corparáideacha, d’fhéadfadh sé gur ghá ráitis airgeadais na n-iasachtaithe, etc. a chur leo.

Chun praghsáil níos cruinne a fháil maidir le punanna creidmheasa, moltar iarracht a dhéanamh ní hamháin spléachadh ar na sonraí a fháil, ach roinnt sonraí feidhmíochta stairiúla a sholáthar freisin, go háirithe ar rátaí aisghabhála. Ba cheart go n-áireofaí le sonraí feidhmíochta stairiúla na sreafaí airgid bailiúcháin comhlána iarbhír (lena n-áirítear faisnéis mhionsonraithe faoi bhailiúchán eatramhach agus airgead tirim sa chúirt) ar an bpunann ar leibhéal iasachta nó iasachtaí móide costais nós imeachta agus costais dlí. D’fhéadfadh cuair aisghabhála chomhiomlána, lena léirítear taithí ghinearálta na hinstitiúide is díoltóir ar réiteach, a bheith san áireamh sna sonraí feidhmíochta stairiúla. De bharr na gaolmhaireachta neamhordúla leis an iasachtaí, tá faisnéis faoin stádas dlíthiúil an-chabhrach freisin. Moltar Dícheall Cuí díoltóra inmheánach a dhéanamh freisin chun iomláine agus cruinneas na faisnéise stóráilte a sheiceáil agus chun feabhas a chur ar cháilíocht na sonraí ar deireadh trí fheabhsú ad hoc. Féadtar Dícheall Cuí díoltóra a dhéanamh go hinmheánach nó le tacaíocht ó Soláthraí Seirbhíse Seachtrach (speisialaithe), a d’fhéadfadh dearcadh breise neodrach (agus níos soiléire, b’fhéidir) maidir leis an bpríomhfhaisnéis ábhartha ata le nochtadh, a dhéanann difear do na praghsanna, go príomha.

Tá sé tábhachtach a thabhairt ar aird go mbeidh tábhacht an róil atá ag teimpléid shonraí NPL chaighdeánaithe ÚBE, a forbraíodh ar dtús in 2017 chun cuidiú le Dícheall Cuí airgeadais agus luacháil idirbheart NPL a éascú, ag dul i méid amach anseo. Arna iarraidh sin don Choimisiún agus ós rud é gur glacadh leis an Treoir maidir le seirbhíseoirí creidmheasa agus ceannaitheoirí creidmheasa, tá ÚBE ag déanamh athbhreithniú ar na teimpléid shonraí faoi láthair, agus á gcuíchóiriú chun cuidiú le bainc ullmhúchán níos fearr a dhéanamh mar chuid dá straitéisí bainistíochta NPL i ndiaidh phaindéim COVID-19. Úsáidtear na teimpléid ar bhonn deonach go dtí seo, ach tugtar sainordú sa Treoir maidir le seirbhíseoirí creidmheasa agus ceannaitheoirí creidmheasa (15) do ÚBE iad a fhorbairt tuilleadh ina gcaighdeáin theicniúla chur chun feidhme le haghaidh institiúidí creidmheasa. I gcomhréir leis na coinníollacha mar a leagtar amach sa Treoir, ceanglófar ar institiúidí creidmheasa amach anseo na teimpléid a úsáid le haghaidh aistrithe comhaontuithe creidmheasa neamhthuillmheacha (lena n-áirítear aistrithe chuig institiúidí creidmheasa eile). Agus taithí rannpháirtithe margaidh ó thaobh an cheannaitheora agus ó thaobh an díoltóra á cur san áireamh, ba cheart go mbeidh na teimpléid athbhreithnithe níos simplí, níos comhréirí agus níos éifeachtaí, rud a chumasódh praghas-aimsiú ar bhealach comhsheasmhach ar feadh an mhargaidh aonair.

Féadfaidh an Díoltóir seiceálacha cáilíochta a dhéanamh maidir le hiomláine, cruinneas agus sonraí eile agus Mionsonraí faoi Iasachtaí a chruthú san fhormáid shonrach a éilítear chun críoch idirbheart nó rialála. Chuige sin, moltar teimpléad sonraí NPL an Údaráis Bhaincéireachta Eorpaigh, atá le bheith éigeantach amach anseo, a úsáid. Féadfaidh Soláthraí Seirbhíse Seachtrach tacú leis an bpraghas lena bhfuil coinne le haghaidh na punainne sonraí a chinneadh.

Ba cheart na comhaid iasachta iarbhír, nó sampla díobh, a chur san áireamh agus an doiciméadacht á hullmhú, mar beidh siad de dhíth ar na hinfheisteoirí le linn an Díchill Chuí. In aon chás, beidh infhaighteacht doiciméadachta ábhartha le linn na Céime BO ós rud é go n-iarrann infheisteoirí R&Wanna i ndáil le doiciméadacht bheith ar fáil, de ghnáth. Is gá doiciméadacht i bhfoirm inaistrithe a bheith ullamh roimh shíniú/chlabhsúr. Is réamhriachtanas é eolas ar cad iad na sonraí agus an doiciméadacht a fhéadtar a sholáthar agus cén fhoirm ina soláthraítear iad, agus tús á chur le próiseas díolachán NPL.

Ní gá gur fhoirmiúlacht gan tábhacht é doiciméadacht fhisiciúil a bhailiú. Féadfaidh easpa doiciméadachta ardcháilíochta an praghas a ísliú. Ag brath ar an gconradh iasachta, d’fhéadfadh doiciméid agus taifid éagsúla a bheith i gceist:

— Doiciméadacht maidir leis an iasacht: — Conarthaí nó gníomhais le féichiúnaithe — Doiciméadacht bhreithiúnach — Dócmhainneacht dócmhainneachta

— Aguisíní in iasachtaí níos fadtéarmaí

— Doiciméadacht chomhthaobhachta

— Comhfhreagras leis an gcliant nó leis na cúirteanna

— Comhfhreagras le dlíodóirí

I gcás ina gcinneann an Díoltóir sampla de dhoiciméid a roinnt le hinfheisteoirí agus leo siúd amháin, ba cheart an próiseas um chruthú samplaí a mhíniú go maith agus ba cheart gach iasachtaí a bhaineann leis an sampla a mharcáil go soiléir sna Mionsonraí faoi Iasachtaí. Ba cheart don díoltóir samplaí de dhoiciméadacht a ullmhú le haghaidh sampla randamach (ó thaobh staidrimh de). I gcás nach léiríonn na NPLanna roghnaithe sampla randamach, nó ina ndealraítear nach léiríonn siad sampla randamach, tabharfaidh anailísithe ar leibhéal an infheisteora aird air sin agus is dócha go n-iarrfaidh infheisteoirí doiciméadacht bhreise, rud a fhéadfaidh moill a chur ar an bpróiseas foriomlán nó, i gcás nach gcomhlíonann an díoltóir an iarraidh, d’fhéadfaí praghsanna níos ísle a thairiscint agus imní ar infheisteoirí nach bhfuil cáilíocht sonraí aonfhoirmeach ann le haghaidh na NPLanna sa phunann.

2.5. Cinneadh maidir le leagan amach VDR

Chun faisnéis a roinnt, le haghaidh idirbheart níos mó a bhfuil formhór na faisnéise ina leith ar fáil go digiteach, moltar VDR a úsáid (réiteach inmheánach VDR agus/nó Soláthraí Seirbhíse Seachtrach a thairgeann réitigh VDR). Is féidir íoslódálacha doiciméad agus gníomhaíocht gach infheisteora féideartha a rianú, dá bharr sin, ar bhealach atá éasca a iniúchadh. Ina theannta sin, déanann VDR foráil do sheisiúin Ceisteanna agus Freagraí de ghnáth agus d’fhéadfadh sé foráil a dhéanamh d’aon iarraidh ar fhaisnéis bhreise a roinnt le gach infheisteoir, rud a éascaíonn próiseas cóir agus trédhearcach. Is féidir VDR a leagan amach go hinmheánach ag an Díoltóir nó i gcomhar le Soláthraí Seirbhíse Seachtrach (féach freisin Iarscríbhinn 3 le haghaidh tuilleadh mionsonraí).

I gcás ina roghnaíonn an Díoltóir úsáid a bhaint as VDR, ansin déantar na sonraí agus na doiciméid ar fad (atá ar fáil go leictreonach) a roinnt tríd an VDR. I gcás nach mbaineann an Díoltóir úsáid as VDR, roghnaíonn an Díoltóir meán slán eile chun sonraí a aistriú.

Ba cheart an cinneadh chun VDR a leagan amach agus a úsáid a dhéanamh ar bhonn cás ar chás chun leasanna na bpáirtithe rannpháirteacha ar fad a chomhlíonadh. Go háirithe i gcás punann beag nó idirbheart aonainm, ba cheart anailís costais is tairbhe a dhéanamh, rud a d’fhéadfadh úsáid VDR a dhíspreagadh agus úsáid réiteach malartach a spreagadh, réitigh a d’fhéadfadh a bheith níos costéifeachtaí faoi imthosca den sórt sin.

Agus úsáid á baint as VDR, ba cheart do threoirlínte i ndoiciméad sonrach na rialacha atá le leanúint ag infheisteoirí agus úsáid á baint as an VDR a leagan amach (rochtain ar an VDR agus úsáid na faisnéise a nochtar ann). Is éard atá sa doiciméad, de ghnáth, liosta de na daoine dá dtabharfar rochtain ar an VDR, rialacha an tseomra sonraí agus cearta maidir le cead (e.g. leibhéil cheada d’íoslódálacha, féidearthachtaí priontála etc.). Ba cheart do rialacha VDR a bheith cothromaithe agus ba cheart dóibh a shloinneadh go dtabharfar tús áite do chomhaontuithe sa NDA i gcás coinbhleachta. Chruthófaí moill shuntasach i gcás go mbeadh coinníollacha i rialacha an VDR atá níos déine ná na coinníollacha sa NDA, lena n-áirítear dliteanas pearsanta féideartha do dhaoine a thagann isteach sa VDR. I gcás go ndiúltaíonn anailísithe infheistíochta teacht isteach sa VDR bunaithe ar e.g. clásail maidir le dliteanas pearsanta, níl sin chun leasa an díoltóra ná an phróisis go ginearálta.

Is gá do dhoiciméid a uaslódáiltear sa VDR an reachtaíocht is infheidhme maidir le cosaint sonraí pearsanta agus rúndacht baincéireachta a chomhlíonadh. Dá bhrí sin, más infheidhme, ní mór faisnéis faoi shonraí pearsanta (i.e. uimhir aitheantais phearsanta, ainm/sloinne, etc.) agus/nó faisnéis íogair a chlúdach le líne dhubh i ndiaidh comhairle a fháil ó dhlíodóir idirbheartaíochta inmheánach/seachtrach.

Ar an taobh eile, le linn na céime seo, tugann an Díoltóir rochtain ar fhaisnéis fíor-riachtanach d’infheisteoirí i bhfoirm na Mionsonraí faoi Iasachtaí chun deis a thabhairt dóibh anailís a dhéanamh ar an bpunann. Dá ábhartha an fhaisnéis, is amhlaidh is dóchúla go bhfaighidh an Díoltóir tairiscintí praghsanna neamhcheangailteacha réalaíocha. Ba cheart go n-áireofaí an méid a leanas, ar a laghad, le faisnéis ábhartha: an méid iomlán gan íoc, an deighleog féichiúnaithe (daoine aonair príobháideacha, gnólachtaí beaga, corparáidí móra, etc.), an dáta mainneachtana, íocaíochtaí stairiúla, stádas dlíthiúil an fhiachais, mionsonraí maidir le comhthaobhacht (i gcás inar iasacht urraithe í an iasacht). I gcás punann mór, d’fhéadfadh sé nach mbeadh doiciméadacht iomlán san áireamh sa VDR le linn Chéim 1. D’fhéadfaí sampla de dhoiciméadacht na hiasachta a sholáthar ansin le linn Chéim 2. D’fhéadfaí raon feidhme an nochta maidir le doiciméadacht na hiasachta a sholáthar d’Infheisteoirí Chéim 1 le linn Chéim 1, le go gcuirfeadh siad san áireamh é dá NBOnna. D’fhéadfadh sé go gcaithfí critéir shamplála a nochtadh i gceart do na hinfheisteoirí ós rud é go bhféadfaí critéir den sórt sin a chur san áireamh sa LSPA i bhfoirm R&Wanna. I gcás go bhfostaítear Soláthraithe Seirbhíse Seachtracha , moltar go ndéanfaidís na critéir shamplála a sheiceáil agus a fhormhuiniú.

2.6. An Comhaontú Díola agus Ceannaigh (Iasachta) a Ullmhú

Seachas sonraí agus doiciméadacht, déanfaidh na téarmaí a áirítear sa LSPA difear don phraghas. Dá réir sin, ba cheart don phróiseas maidir leis an LSPA a bheith tosaithe cheana féin sa chéim ullmhúcháin agus a bheith mar chuid den doiciméadacht atá le roinnt le hinfheisteoirí trí VDR sula gcuirtear an BO isteach agus a bheith mar phríomhghné le breithniú don BO féin.

Ba cheart don Díoltóir cinneadh a dhéanamh faoin bpróiseas maidir leis an LSPA:

— Cén teanga a úsáidfear chun an LSPA a sholáthar d’infheisteoirí? Meastar mar ghnáthchleachtas margaidh gurb é Béarla an rogha teanga, ar choinníoll gur cheart do théarmaí dlí sonracha tagairt a dhéanamh don téarma dlí faoi seach sa teanga áitiúil. I gcás inar daoine áitiúla (amháin) iad na hinfheisteoirí a bhfuiltear ag díriú orthu, is dócha go nglacfar leis an teanga áitiúil, áfach.

— An dlíodóirí inmheánacha a dhréachtóidh é nó an dtabharfaí sainordú do chomhairleoirí dlí seachtracha?

— An bhfuil teimpléid LSPA ar fáil ó chomhlachais thionscail nó ardá(i)n idirbheart?

— Cén fhaisnéis atá de dhíth ar na dlíodóirí chun an LSPA a shaincheapadh don phunann?

— Cén R&Wanna a fhéadfaidh an Díoltóir a thabhairt? Tá ionchur ón bhfoireann réitigh ríthábhachtach anseo.

— Cén duine is gá an LSPA a fhormheas go hinmheánach sula soláthraítear do na hinfheisteoirí (16) é?

— Amlíne réasúnach a shainmhíniú d’infheisteoirí chun marcáil a ullmhú agus trína bhíthin sin a chur san áireamh an t-am breise a bheadh de dhíth i gcás nach é Béarla teanga an LSPA, ach ina bhfuil corparáidí/cistí idirnáisiúnta i measc na n-infheisteoirí.

— Amlínte inmheánacha a leagan amach: cad is gá a dhéanamh agus cathain, le bheith in ann an amlíne soláthair a chomhlíonadh?

— Cathain a sholáthrófaí an dréacht-LSPA d’infheisteoirí?

Ba cheart an dréacht-LSPA a fhorbairt tuilleadh le linn na chéad chéime eile (féach freisin roinn 3.4).

3. Céim réamh-mhargaíochta

3.1. Príomh-ghníomhaíochtaí

Is éard atá sa Chéim Réamh-Mhargaíochta, an réamh-mheasúnú ar an inghlacthacht sa mhargadh maidir le haiseolas ar idirbheart a fháil. Is éard atá in aschur na céime seo, roghnú deiridh struchtúr agus imlíne an idirbhirt, an Litir Phróisis ina dtugtar tuairisc ar rialacha agus amlínte an idirbhirt, agus Fardal d’Ábhar Díchill Chuí ina dtugtar mionsonraí faoin bpointe sa phróiseas a scaoilfear príomh-ábhar chuig infheisteoirí féideartha.

Seo a leanas na príomhghníomhaíochtaí:

— Sondáil margaidh

— Sainmhíniú ar an straitéis margaíochta is fearr

— Leanúint d’ullmhú an phróisis agus na n-ábhar margaíochta le haghaidh na Céime NBO agus na Céime BO.

Sainmhínítear raon feidhme agus doimhneacht na réamh-mhargaíochta le ceanglais faoina bhfuil an Díoltóir ag oibriú agus ar minic iad a bheith ag teacht salach ar a chéile. Ní mór don Díoltóir cothromaíocht a bhaint amach idir:

— an gá le trédhearcacht idirbheart mar a éilíonn a gheallsealbhóirí (e.g. rialtóirí, scairshealbhóirí, etc.); agus

— an cuspóir ginearálta (e.g. aisghabhálacha/luach a uasmhéadú, luas agus costais, cur isteach a íoslaghdú, discréid, soláthar a dhéanamh do chustaiméirí atá i staid anásta, etc.)

3.2. Sondáil margaidh

Le linn na céime seo, féadfaidh an Díoltóir “sondáil margaidh” a dhéanamh, bunaithe ar ghnéithe an idirbheart réamh-mheasta agus liosta fada infheisteoirí féideartha a ullmhú chun measúnú a dhéanamh ar a leas san idirbheart. D’fhéadfadh sé nach gceadódh srianta seachtracha ar an bpróiseas cuireadh oscailte a thabhairt don líon is mó infheisteoirí agus is féidir agus/nó d’fhéadfadh sé nach mbeadh eolas ag an Díoltóir ar na hinfheisteoirí is dóchúla. Dá bhrí sin, is tábhachtach rochtain a bheith aige ar an linn infheisteoirí is leithne is féidir, gan teorainn, agus é sin a chothabháil. Maidir leis sin, féadfaidh Soláthraithe Seirbhíse Seachtracha cuidiú le díoltóirí aghaidh a thabhairt ar na hinfheisteoirí cearta trína mbunachair sonraí infheisteoirí, i gcás díoltóirí áirithe i roinnt dlínsí.

Mar chuid den Sondáil Margaidh, féadfaidh an Díoltóir Focal Eolais a eisiúint, ina gcuirtear i láthair an próiseas a shamhlaítear (agus amlíne ghinearálta ina leith), na rialacha chun rochtain a dhéanamh ar fhaisnéis, agus an nós imeachta tairisceana. Is tábhachtach ionchais a shoiléiriú agus achoimre ar an bpróiseas a thabhairt ar an mbealach is mionsonraithe is féidir. Dá bhrí sin, is ríthábhachtach é amlíne nithiúil a sholáthar, lena chur in iúl cathain a sholáthrófar táirgí insoláthartha an Díoltóra, cathain a bhfuil coinne leis na tairiscintí agus cén bonn ar a bhfuil coinne leo.

Is doiciméad margaíochta anaithnid é an Focal Eolais, ina dtugtar achoimre ar phríomhghnéithe an díolacháin NPL atá beartaithe. Féadtar é a sholáthar d’infheisteoirí féideartha sula sínítear an NDA (agus tugann sé an chéad tásc ar an am nach mór an NDA a shíniú/a chur i gcrích). Go háirithe i gcás díolachán NPL a bhaineann le comhthaobhacht réadmhaoine, is tábhachtach go n-ullmhófaí Focal Eolais den sórt sin le sraith léaráidí, léarscáileanna, etc. atá chomh cuimsitheach agus is féidir. A mhéid is féidir gan ábhar rúnda a nochtadh, ba cheart don Fhocal Eolais, ar a laghad, aghaidh a thabhairt ar phríomhfhíorais maidir le réadmhaoin, suíomh na réadmhaoine, príomhphointí infheistíochtaí, forbhreathnú ar an iasachtaí, céim reatha laistigh de phróiseas dlí na hiasachta, príomhtháscairí airgeadais, grianghraf (17), agus faisnéis teagmhála (18).

Dáiltear an Focal Eolais ar sprioc-infheisteoirí chun príomh-shaintréithe an idirbhirt a shamhlaítear a chur in iúl dóibh. Bailíonn an Díoltóir léirithe spéise ó infheisteoirí féideartha. I ndiaidh na léirithe spéise a fháil i scríbhinn, féadfaidh an Díoltóir smaoineamh ar chuireadh a thabhairt do bhreis infheisteoirí chuig an bpróiseas díolacháin.

Is gá do chomhairleoir dlí inmheánach/seachtrach an Díoltóra caibidlíocht a dhéanamh leis na hinfheisteoirí féideartha agus lena gcomhairleoirí dlí faoi seach maidir le NDAnna. Ag deireadh na céime seo, ceanglaítear ar infheisteoirí féideartha na NDAnna sin a shíniú. I ndiaidh NDA a chur i gcrích, beidh an Díoltóir in ann Litir Phróisis thosaigh agus Meabhrán Faisnéise a dháileadh ar Infheisteoirí Chéim 1.

Ós rud é go gcuireann NDAnna ábhar casta dá gcuid féin i láthair, d’fhéadfadh tamall fada a bheith de dhíth chun caibidlíocht faoi NDA a dhéanamh le hinfheisteoirí a bhfuil taithí acu, chomh maith lena rialacha inmheánacha agus treoirlínte dílse le cloí leo. Ní mór an méid sin a léiriú san amlíne. D’fhéadfadh sé tarlú go mbeadh an t-infheisteoir réidh le síniú go tapa agus go gcuirfí moill seachtainí ar an bpróiseas fós, toisc go gcaithfí caibidlíocht faoi NDA a dhéanamh le hinfheisteoir eile. Moltar ionduchtú infheisteoirí a bhfuil spéis acu a lárú, ag úsáid freagrachtaí foirne déine agus teicneolaíochtaí nua-aimseartha (trí chórais inmheánacha nó trí e.g. ardáin idirbheart).

Gnéithe lena mbreithniú agus margaíocht/fógraíocht a dhéanamh ar dhíolachán:

Tá roghnú cónaí na n-infheisteoirí agus teanga an ábhair mhargaíochta an-tábhachtach. Mar shlat tomhais, idirbhearta ag a bhfuil praghas airgid féideartha (glanfháltais) faoi bhun EUR 5 go 20 milliún (ag brath ar an tír agus ar shonraíochtaí na punainne NPL), d’fhéadfadh sé nach mbeadh siad tarraingteach ach le haghaidh infheisteoirí áitiúla; ba cheart an mhargaíocht le haghaidh idirbheart níos mó a dhíriú ar infheisteoirí áitiúla agus idirnáisiúnta araon. De ghnáth, beidh coinne ag infheisteoirí idirnáisiúnta leis go gcorprófar san idirbheart doiciméid agus próisis mhargaidh a nglactar leo go ginearálta (e.g. LMA NDA) agus beidh doiciméadacht i mBéarla de dhíth orthu le haghaidh an phróisis idirbhirt. Maidir le hidirbhearta níos lú, ba cheart smaoineamh ar dhoiciméadacht i mBéarla freisin, ós rud é go bhféadfadh “infheisteoirí áitiúla” a bheith cleamhnaithe le corparáidí níos mó a bhfuil a gceanncheathrú thar lear agus i gcás inar ghá formheas ó choiste a fháil.

Is tábhachtach freisin tuilleadh mionsonraí a thabhairt faoi roghnú infheisteoirí bunaithe ar an rogha sa chatagóir sócmhainne sonraí. Déanann infheisteoirí sa mhargadh NPL a spéis a roinnt de réir fachtóirí éagsúla, de ghnáth (féach freisin roinn 1.3). D’fhéadfaí toilteanas ceannaigh a léiriú trí ghealltanas airgeadais freisin (e.g. éarlais in-aisíoctha). Maidir leis an dara rogha sin, ba cheart don Díoltóir an leibhéal slándála a ghabhann le héarlais a thomhas in aghaidh na n-iarrachtaí breise a eascraíonn as an ngá le caibidlíocht a dhéanamh ar dhoiciméad eile agus leis na héarlaisí airgeadais ó infheisteoirí éagsúla a láimhseáil, a mbeidh orthu iad a aisíoc ar deireadh (ach amháin i gcás an Cheannaitheora arbh fhéidir an méid taiscthe a bhaint as íocaíocht an phraghais cheannaigh).

3.3. Sainmhíniú ar an straitéis margaíochta is fearr

Mar a sloinneadh thuas, is gá rogha a dhéanamh idir Próiseas 1 Chéim agus Próiseas 2 Chéim. Is ionann saintréithe an dara ceann sin agus dhá leibhéal nochta: ar dtús, soláthraítear nochtadh ardleibhéil do thairgeoirí le linn na céime NBO. Tugtar rochtain d’infheisteoirí arna roghnú dá éis sin le linn na céime BO ar an dara leibhéal nochta, ina bhfuil ábhair níos mionsonraithe maidir le Dícheall Cuí (Tuarascáil AUP, athluachálacha, athbhreithniú ar sheirbhísiú etc.). Os a choinne sin, soláthraítear an leibhéal céanna nochta do na tairgeoirí ar fad an tráth céanna i bPróiseas 1 Chéim.

Tá roinnt buntáistí ag baint le Céim NBO a bheith ann:

(i) Cuirtear méadú ar iomaíocht mar bíonn an linn tairgeoirí níos mó;

(ii) Roghnaítear infheisteoirí le haghaidh na chéad chéime eile bunaithe ar a litreacha NBO ionas nach ndéanfar an chéim cheangailteach atá níos déine ó thaobh oibre de ná an Dícheall Cuí ach le grúpa teoranta infheisteoirí, rud a fhágann an próiseas níos éifeachtúla agus níos éasca le bainistiú;

(iii) Tá deis ag infheisteoirí sonraí breise a iarraidh le linn na céime NBO, sonraí a fhéadfaidh an Díoltóir a ullmhú agus a sholáthar sa chéim cheangailteach. Féadfaidh nochtaí riachtanacha maidir le cáilíocht na punainne praghsáil na punainne a mhéadú (as a leanfaidh praghsáil níos cruinne) agus díospóireachtaí faoin LSPA a dhéanamh níos éasca;

(iv) D’fhéadfadh praghas-aimsiú a bheith níos tábhachtaí le haghaidh punann nach dócha go n-íocfar í, rud a d’fhéadfadh bheith níos coitianta i ndiaidh na géarchéime COVID-19 ná mar a bhí le haghaidh na NPLanna leagáide a ndearnadh idirbheart ina leith le 10 mbliana anuas;

(v) Sonraí/faisnéis níos íogaire (amhail faisnéis phríobháideach chonarthach agus bhreithiúnach a bhaineann leis an iasachtaí féin, athluachálacha réadmhaoine, athbhreithniú iomlán ar sheirbhíseoir, etc.), ní sholáthraítear iad ach amháin do thairgeoirí ar an ngearrliosta i gCéim 2.

Ar an taobh eile, áirítear le míbhuntáistí chéim NBO:

(i) D’fhéadfadh níos mó ama bheith ag teastáil chun an t-idirbheart a dhéanamh i bhfianaise chineál 2 Chéim an phróisis;

(ii) Ní mór dhá shraith sonraí a ullmhú. Mar sin féin, ba cheart don dara Mionsonraí faoi Iasachtaí tairbhiú den obair i bpáirt a rinneadh sa chéad cheann agus leibhéal críochnaithe níos airde a chur leis; agus

(iii) D’fhéadfadh for-rochtain ar líon níos leithne infheisteoirí rúndacht idirbheart a laghdú.

Go ginearálta, d’fhéadfaí Próiseas 2 Chéim a mholadh i gcás nach mbeadh an líon infheisteoirí féideartha laghdaithe fós go dtí e.g. 5 nó níos lú. I gcás inar eol don Díoltóir cheana féin go mbeadh teorainn leis an líon infheisteoirí agus go bhféadfadh iomaíocht bheith gan tairbhe fiú, d’fhéadfadh an Díoltóir smaoineamh ar phróiseas gearrliosta níos tapúla (agus níos brabúsaí, is dócha).

Fad na gcéimeanna nochta: maireann Céim 1 chomh fada le tuairim is 4 seachtaine, ar an meán, agus maireann an dara céim idir 4 seachtaine agus 12 sheachtain (ag brath ar cé acu a bhfuil an phunann urraithe nó nach bhfuil agus cé acu an gcomhlíonfaidh an Díoltóir a sprioc-amanna seachadta dílse, nó nach gcomhlíonfaidh). I bhfianaise ilchineálacht punann agus cineál saincheaptha na n-idirbheart seo, áfach, braitheann an fad beacht ar gach punann agus ar gach bonn infheisteoirí.

A luaithe a dhéantar an cinneadh chun Próiseas 1 Chéim nó Próiseas 2 Chéim a roghnú, bunaithe ar chleachtais mhargaidh, is iad na trí straitéis chaighdeánacha chun próiseas iomaíoch a shocrú ná Ceant Leathan, Ceant Spriocdhírithe agus Díol trí Chaibidlíocht. Tá forbhreathnú thíos ar na trí rogha sin agus táscairí faoi cad é an straitéis margaíochta is fearr i gcásanna difriúla.

Ceant Leathan:

Is éard is Ceant Leathan ann, Próiseas 2 Chéim tipiciúil, ina dtugtar cuireadh do liosta mór infheisteoirí chun NBO táscach a chur isteach. I ndiaidh na chéad chéime ceant sin, ritear próiseas Díchill Chuí le gearrliosta teoranta infheisteoirí, a dtugtar cuireadh dóibh chun BO críochnaitheach a chur isteach. I ndiaidh an dara céim ceant sin, roghnaítear aon Tairgeoir Tosaíochta amháin, lena ndéanann an Díoltóir caibidlíocht faoin LSPA agus faoi chomhaontuithe idirbhearta breise féideartha.

Ag tógáil ar na buntáistí thuasluaite, baineann an príomhbhuntáiste sa phróiseas seo le bonn níos mó infheisteoirí féideartha:

— Níos mó iomaíochta as a leanann torthaí díolacháin níos airde;

— Caithfear le hinfheisteoirí de réir phróiseas roghnúcháin níos trédhearcaí atá bunaithe ar an bpraghas agus ní ar ghaoil phearsanta; agus

— Ó thaobh na comhlíontachta de, tá praghas margaidh níos ionadaíche agus comparáidí praghsála ar fáil.

Is iad na príomh-mhíbhuntáistí ná na hacmhainní breise a éilítear chun an t-idirbheart a bhainistiú, faisnéis rúnda a roinnt le níos mó rannpháirtithe, rioscaí do chlú na ndíoltóirí agus riosca féideartha go dteipfear leis an idirbheart a chur i gcrích le hinfheisteoirí nua. Maidir le liostaí fada infheisteoirí, is é an riosca a bhaineann le liosta rófhada go bhféadfadh drogall teacht ar na hinfheisteoirí a bhfuil fíor-spéis san idirbheart am agus acmhainní a chaitheamh ar Dhícheall Cuí i gcás den sórt sin, de bharr an leibhéal iomaíochta an-ard agus an dearcadh nach bhfuil an próiseas chomh dírithe sin.

Maidir le hidirbhearta lena ndéantar iarracht teagmháil a dhéanamh le pobal leathan, d’fhéadfadh ardáin idirbheart bealach éifeachtúil a chur ar fáil chun an míbhuntáiste a bhaineann le bheith ag plé le líon mór infheisteoirí a íoslaghdú, i gcás díoltóirí áirithe i roinnt dlínsí. Tá ardáin idirbheart deartha chun an chastacht a bhaineann le hidirghníomhú le hinfheisteoirí féideartha iomadúla a aistriú ón Díoltóir go dtí ardán saintógtha.

Ceant Spriocdhírithe:

Is éard is Ceant Spriocdhírithe ann, próiseas iomaíoch atá cosúil leis an gCeant Leathan, ach tá liosta níos giorra d’infheisteoirí féideartha i gceist (tuairim is 2 go 8). Leis an rogha seo, go tipiciúil, ceadaítear don Díoltóir smacht níos fearr a bheith aige ar an bpróiseas fad a thairbhíonn sé de thimpeallacht atá fós iomaíoch. Próiseas 2 Chéim a bhíonn ann de ghnáth, cé go bhféadfaí an chéad chéim a fhágáil ar lár in imthosca sonracha agus go háirithe i gcásanna a bhfuil brú ama ann.

Baineann na príomh-bhuntáistí le bonn níos cúinge infheisteoirí:

— Níos lú castachta (níos lú idirghníomhaíochtaí, níos lú iarrachtaí Díchill Chuí de dhíth ag an gcéim seo);

— Bíonn aithne ar rannpháirtithe, rud a dhaingníonn an amlíne agus an ráta rathúlachta. Tugtar deis freisin gealltanas níos fearr a fháil ó gach rannpháirtí, ós rud é go gcreideann siad go bhfuil seans níos fearr ann go roghnófar iad mar an Tairgeoir Tosaíochta, rud a spreagann iad chun níos mó acmhainní a chaitheamh, níos mó iarrachtaí a dhíriú ar Dhícheall Cuí, rudaí a fhéadfaidh tionchar dearfach a imirt ar phraghas agus ar an LSPA;

— Tá an Próiseas Ceisteanna agus Freagraí le hinfheisteoirí níos éasca le bainistiú ag foireann an bhainc; agus

— Srianadh ar fhadhbanna féideartha maidir le ceisteanna rúndacht faisnéise agus teorainn ar rioscaí maidir le clú.

Is iad na príomh-mhíbhuntáistí atá ag nochtadh margaíochta cúng ná go mbíonn teorainn ar an iomaíocht, go háirithe de bharr eisiamh féideartha nuatheachtaithe a bhféadfadh spéis a bheith acu san idirbheart. D’fhéadfadh fáltais díolacháin níos ísle teacht as sin, agus, sa chás ba mheasa, athbhreithniú rialála ina dhiaidh sin.

Díol trí Chaibidlíocht:

Is próiseas déthaobhach le hinfheisteoir féideartha amháin é Díol trí Chaibidlíocht. Mar gheall ar an easpa iomaíochta, tá éagsúlacht mhór idir príomhchéimeanna (agus doiciméadacht ábhartha á roinnt) agus toradh an phróisis mhargaíochta agus an Ceant Leathan. Is mó an dóchúlacht go nglacfar le straitéis i gcásanna ina bhfuil luas agus rúndacht a bhaineann leis an idirbheart criticiúil don Díoltóir, nó sna cásanna a leanas:

— Sa mheasúnú tosaigh ar an margadh, níor léirigh ach líon teoranta infheisteoirí (ceann nó dhó) spéis san idirbheart.

— Rinneadh caibidlíocht idir an Díoltóir agus an Ceannaitheoir féideartha roimhe, nó is idirbheart athdhéanta/leantach é seo, agus dá bhrí sin d’fhéadfadh nach gá próiseas iomaíoch a thionscain.

Bheadh na príomhbhuntáistí nasctha le heolas/spéis speisialta san Fhéichiúnaí/sa Chreidiúnaí:

— Bheadh infheisteoirí a rinne infheistíocht i bhFéichiúnaí (Corparáideach) sonrach cheana féin in ann préimh a íoc de bharr iarracht agus riosca laghdaithe maidir le Dícheall Cuí.

— Tá fios gnó sonrach/nósanna imeachta sonracha forbartha le himeacht ama ag infheisteoirí/seirbhíseoirí a dhéanann seirbhísiú don Chreidiúnaí cheana féin, chun Préimh a íoc agus cinnteacht ó thaobh Cur i gCrích a thabhairt.

— Tá an iarracht maidir le doiciméid Dhíchill Chuí a roinnt an-íseal.

Is iad na príomh-mhíbhuntáistí, an fhéidearthacht go mbaileofaí praghsanna tagartha teoranta agus aiseolas cúng ón margadh.

Ag brath ar an rogha as measc na dtrí rogha thuas, d’fhéadfaí na hamlínte a leanas a shamhlú:

Próiseas Céimeanna Ullmhúcháin Céim Tairisceana Neamhcheangailtí (Céim 1) Céim Tairisceana Ceangailtí (Céim 2) Caibidlíocht agus Síniú Ceant Leathan – Próiseas 2 Chéim 8 seachtaine - 12 sheachtain 4 seachtaine - 6 seachtaine 6 seachtaine - 10 seachtaine 2 sheachtain - 4 seachtaine Ceant Spriocdhírithe – Próiseas 2 Chéim 6 seachtaine - 10 seachtaine 4 seachtaine - 6 seachtaine 6 seachtaine - 10 seachtaine 2 sheachtain - 4 seachtaine Ceant Spriocdhírithe – Próiseas 1 Chéim 6 seachtaine - 8 seachtaine N/A 6 seachtaine - 10 seachtaine 2 sheachtain - 4 seachtaine Díol trí Chaibidlíocht – Próiseas 1 Chéim 4 seachtaine - 8 seachtaine N/A 6 seachtaine - 8 seachtaine 2 sheachtain - 4 seachtaine (19)

3.4. Ullmhú an phróisis agus na n-ábhar margaíochta le haghaidh na Céime Neamhcheangailtí agus na Céime Ceangailtí

Ullmhú an phróisis agus na n-ábhar margaíochta le haghaidh na Céime NBO:

Is é cuspóir deiridh na céime réamh-mhargaíochta ná an próiseas agus na hábhair mhargaíochta atá ábhartha don straitéis margaíochta a roghnaíodh (e.g. Leathan, Spriocdhírithe, Trí Chaibidlíocht) a ullmhú. Litir Phróisis (20) an t-aschur air sin, a roinntear le hinfheisteoirí a shínigh NDA. Sa doiciméad Litir Phróisis, sainmhínítear:

(i) an nós imeachta agus na rialacha a gcloífidh rannpháirtithe sa díolachán leo; agus

(ii) an Fardal d’Ábhar Díchill Chuí, ina dtabharfar mionsonraí faoin ábhar a ullmhaíodh sna céimeanna roimhe (e.g. Focal Eolais, Mionsonraí faoi Iasachtaí, doiciméid iasachta, breithmheas, Tuarascáil AUP, tuarascáil um Dhícheall Cuí dlí, LSPAnna, etc.), cuirfear san áireamh é sa chéim NBO agus sa chéim BO (i gcás inar ndearnadh cinneadh chun próiseas deighilte a reáchtáil).

Ní féidir áibhéil a dhéanamh faoi thábhacht na céime seo. Éiríonn infheisteoirí níos muiníní faoi phróiseas bunaithe ar mheon gairmiúil “rialacha an chluiche” arna sainmhínithe ag an Díoltóir sa Litir Phróisis. De ghnáth, is fearr le hinfheisteoirí costais Dhíchill Chuí a infheistiú i bpróisis a bhfuil muinín mhór acu as an amlíne agus as spriocanna an Díoltóra. Os a choinne sin, próisis díolachán a bhfuil an chuma orthu go dtagann athrú ar na hamlínte, rialacha, etc., déanann siad dochar ní hamháin d’ionchais an phróisis díolacháin sin, ach d’ionchais an Díoltóra maidir le breis díolachán a dhéanamh amach anseo. Ba cheart do dhíoltóirí é seo a chur san áireamh agus iad ag seoladh phróiseas díola NPL agus a mheas gur lú an seans go nglacfaidh infheisteoirí páirt i bpróisis arís má fheictear dóibh ceachtar de na nithe seo a leanas:

— go ndealraítear nach bhfuil i gceist ag an díoltóir ach cros-seiceáil a dhéanamh ar an luach de réir na leabhar ar a NPLanna;

— go seolann an díoltóir próiseas idirbhirt don phunann chéanna (nó don phunann chomhchosúil) ar bhonn rialta, ach ní dhíolann sé é mar gheall nach mbaineann sé amach an praghas a bhfuiltear ag súil leis, gan an praghas forchoimeádta a nochtadh.

Mar an gcéanna, is lú an baol faoi infheistíocht sa tréimhse seo go bhféadfaidh costais dhlíthiúla, grinnscrúdú rialála, agus dliteanas a bheith ann níos déanaí. Cinneann an Litir Phróisis cad leis a bhfuil infheisteoirí ag súil maidir leis an bpróiseas, leis an amlíne, agus le formáid an phróisis tairisceana. Ligtear dóibh leis sin acmhainní a leithdháileadh agus an straitéis acu a rialú.

Ba cheart don Litir Phróisis aghaidh a thabhairt ar na nithe a leanas, ar a laghad:

— Srianta ar chineál na n-eintiteas a d’fhéadfadh tairiscint a dhéanamh: Ba cheart don Díoltóir ceanglais cheadúnaithe nó ceanglais eile is infheidhme maidir leis an gCeannaitheoir a shonrú, bunaithe ar chomhairle ó chomhairleoir dlí inmheánach nó comhairleoir dlí seachtrach (rialála). Fiú más oibleagáid ar an gCeannaitheoir den chuid is mó é, chun an chomhlíontacht sin a áirithiú, níl an díoltóir ag iarraidh moill a chur ar an bpróiseas ná glacadh le hinfheisteoirí nach bhfuil in ann na ceanglais a bhaineann le Céim 2 a chomhlíonadh.

— An modh a n-admhaíonn agus a gcomhaontaíonn an tairgeoir leis an Litir Phróisis: Mar shampla, admháil i scríbhinn roimh an tairiscint, trí thairiscint a chur isteach, etc.

— Gach sprioc-am infheidhme maidir leis an tréimhse idirbhirt ábhartha, lena n-áirítear táirgí insoláthartha an díoltóra amhail sonraí, doiciméadacht samplach maidir le hiasacht, agus LSPA.

— KYC: Cathain a bheidh ar an tairgeoir ionchasach ábhar KYC a sholáthar.

— Nós Imeachta um Thairiscint: — Conas a dhéanfar dícheall cuí a fheidhmiú, agus céard iad na céimeanna a scaoilfear le méideanna éagsúla ábhair. Mar shampla, cuirfear Mionsonraí faoi Iasachtaí anaithnidithe ar fáil le linn chéim NBO; cuirfear Mionsonraí faoi Iasachtaí mionsonraithe ar fáil le linn chéim BO. — Cén chaoi a ndíreofar ar cheisteanna maidir le dícheall cuí? An próiseas cur isteach, aga próiseála spriocdhírithe, etc. — Éarlais: An mbeidh gá le héarlais chun tairiscint a dhéanamh agus, más gá, céard iad na treoracha chun éarlais a íoc? — Conas tairiscintí a dhéanamh: Mar shampla, ar ríomhphost, ar ardán leictreonach, ar ghuthán, i bpearsa, etc. — Cineál tairisceana: An mbeidh an díolachán á reáchtáil mar chóras tairisceana séalaithe, ceant de chineál Sasanach, ceant de chineál Ollannach nó samhail hibrideach (féach Iarscríbhinn 4 freisin le haghaidh tuilleadh eolais). — Céard is tairiscint bhailí ann: Mar shampla, an ndéanfar breithniú ar thairiscintí páirteacha, an ndéanfar breithniú ar thairiscintí atá ag brath ar athruithe ar an LSPA, etc. — Cén t-achar ama a bhaineann le tairiscintí a bheith ceangailteach (e.g. le linn 72 uair an chloig), má tharlaíonn sé le linn Chéim 2.

— Scoithdháta: Maidir le hiasachtaí ina bhfuil ús á fhabhrú, céard é an dáta ríofa? Cén chaoi a ndíreofar ar íocaíochtaí príomhshuime agus ús a íocadh tar éis an dáta sin.

— Sprioc-am maidir le Tairiscint: Cén sprioc-am atá ag gabháil le tairiscintí a dhéanamh agus an ndéanfar breithniú ar thairiscintí atá déanach.

— Ainmníocht Tairisceana. Ar cheart tairiscintí a dhéanamh mar chéatadán d’iarmhéid neamhíoctha na príomhshuime nó mar chéatadán d’oll-luach de réir na leabhar nó tairiscint a dhéanamh i méid d’airgeadra na tairisceana, etc.?

— Deimhniú Tairisceana: Cén chaoi a ndeimhneoidh an Díoltóir go bhfuarthas an tairiscint agus céard ba cheart don tairgeoir a dhéanamh mura bhfaigheann sé deimhniú

— Conas a dhéanfar measúnú ar Thairiscintí: Mar shampla, cén próiseas a bheidh ann má fhaightear tairiscintí atá díreach mar an gcéanna, an bhfuil an Díoltóir tiomanta le díol gan beann ar luach na tairisceana is airde, an bhfuil srian ar an Díoltóir gan díol ach leis an tairgeoir ag a bhfuil an tairiscint is airde, etc.

— Dámhachtain Tairisceana: Cén chaoi a gcuirfear na tairgeoirí, idir thairgeoirí a bhuaigh agus nár bhuaigh, ar an eolas?

— Próiseas Dúnta: Don tairgeoir a bhuaigh, próiseas agus am-líne an dúnta, e.g.: — Taisce de mheon macánta. Má éilítear taisce, cén chaoi a ndéantar í a ríomh, céard é an sprioc-am, agus cé na himthosca faoina bhféadfar é a fháil ar ais. — Cur i bhfeidhm an LSPA. Cén uair a bhfuiltear ag súil leis an síniú?

— Eile: Tosca eile atá beartaithe ag an Díoltóir. Mar shampla, an gcuirfidh an Díoltóir maoiniú ar fáil, an bhfuil gá le formheas rialála, etc.

Chruthaigh na céimeanna den phróiseas roimhe sin na doiciméid agus na hábhair ar fad a chuirfear ar fáil don infheisteoir. Leagfar amach leis an bhFardal ar ábhar a bhaineann le Dícheall Cuí cén chéim ina scaoilfear le